Takkan mesyuarat war room UMNO di New York, sindir Shahrir kepada rombongan PM

Pemimpin veteran UMNO, Tan Sri Shahrir Samad memberi sindiran pedas berhubung isu rombongan beberapa pemimpin UMNO yang mengikut rombongan Perdana Menteri Datuk Seri Ismail Sabri Yaakob ke New York.

Bekas Ahli Parlimen Johor Bahru itu memuat naik hantaran menyindir kepada rombongan yang bersama Ismail Sabri ke Amerika Syarikat, serta pada masa sama laporan sebuah portal Malaysiakini menamakan beberapa pemimpin utama UMNO yang bersama mengikuti rombongan tersebut.

“Takkan mesyuarat War Room UMNO Malaysia diadakan di New York sempena UNGA (Perhimpunan Agung Pertubuhan Bangsa-Bangsa Bersatu ke-77).

“Tak betullah berita di medsos (media sosial) kononnya Naib Presiden kita, Datuk Seri Khaled Nordin dan SUA (Setiausaha Agung UMNO), Datuk Seri Ahmad Maslan, pergi ke New York.

“Tahniah kerana meletakkan kerja parti di atas syiok sendiri berada di New York,” katanya dalam hantaran di Facebook.

Khaled dan Ahmad sebelum ini dikatakan mengikut Ismail Sabri ke Amerika Syarikat, bagaimanapun dalam hantaran dimuat naik Shahrir menunjukkan kedua-dua mereka menghadiri mesyuarat ‘war room’ di PWTC semalam.

Terdahulu, Malaysiakini menamakan lapan pemimpin UMNO yang mengikut Ismail Sabri, antaranya Menteri Besar Pahang, Datuk Seri Wan Rosdy Wan Ismail; Exco Pelaburan, Perindustrian, Pembangunan Koperasi dan Usahawan Melaka, Datuk Seri Ab Rauf Yusof; Ketua Penerangan UMNO, Shahril Sufian Hamdan, bekas Menteri Besar Terengganu, Datuk Seri Ahmad Said; Ketua UMNO Bahagian Tanjung Piai, Datuk Jefridin Atan; Ahli Parlimen Rompin, Datuk Seri Hasan Arifin; Ahli Parlimen Cameron Highlands, Ramli Mohd Nor dan Timbalan Pengerusi UMNO Kedah, Datuk Othman Aziz.

Keberadaan para pemimpin Umno itu di bandar raya New York diketahui umum apabila mereka sendiri menguar-uarkannya melalui hantaran di media sosial. Antara pemimpin yang memuat naik gambar masing-masing di Facebook ialah Wan Rosdy, Ab Rauf, dan Jefridin.

Penyertaan pemimpin UMNO dalam rombongan Ismail Sabri itu mengundang spekulasi kerana ia berlaku ketika pemimpin utama parti berkenaan mendesak Ismail Sabri supaya segera mengadakan pilihan raya umum (PRU).

Ismail Sabri berada di New York bagi menyampaikan ucaptama di PBB yang berlangsung semalam.


Zahid suruh Ismail Sabri hormat keputusan PAU 2022, PAU 2020 bagaimana?

Naib Presiden UMNO, Datuk Seri Ismail Sabri Yaakob diminta menghormati keputusan Perhimpunan Agung UMNO (PAU) 2022 yang memutuskan dua jawatan utama parti itu tidak dipertandingkan.

Memetik laporan BH, Presiden UMNO, Datuk Seri Ahmad Zahid Hamidi, berkata walaupun parti menghormati pendapat peribadi, tidak bermakna mereka boleh membelakangkan keputusan yang sudah dicapai.

“PAU sudah memutuskan bahawa jawatan presiden dan timbalan tidak ditandingi (jadi) keputusan PAU hendaklah dihormati, walaupun kita hormati pendapat peribadi,” katanya kepada pemberita selepas menghadiri Karnival Belia Orang Asli Rentas Desa Sejahtera (K-Boards 2.0) 2023, di Bangi, semalam (28 Februari 2023).

Beliau berkata demikian sebagai mengulas kenyataan Ismail Sabri yang juga Ahli Parlimen Bera yang tidak mempertahankan jawatannya pada pemilihan parti akan datang kerana tidak setuju dua jawatan tertinggi UMNO tidak dipertandingkan.

Bagaimanapun, sesetengah netizen, dipercayai ahli UMNO mempertikaikan teguran Zahid terhadap Ismail Sabri berhubung keputusan PAU 2022 itu.

Mereka bertanyakan kepada Zahid bagaimana pula keputusan PAU 2020 yang menyatakan ‘No Anwar No DAP’? Adakah tidak dihormati?

Terdahulu, Ismail Sabri dilaporkan berkata, tindakan UMNO ternyata bertentangan dengan perlembagaan parti dan sekiranya beliau bertanding sebagai Naib Presiden, ia sama seperti mengiktiraf dua jawatan itu tidak dipertandingkan.

PAU 2022 yang diadakan Januari lalu meluluskan usul tambahan supaya jawatan Presiden dan Timbalan Presiden UMNO tidak dipertandingkan dalam pemilihan parti yang perlu dibuat sebelum 19 Mei depan, walaupun beberapa perwakilan membuat bantahan ketika berbahas Ucapan Dasar Presiden.

Antaranya, Ketua UMNO Bahagian Bukit Bintang, Datuk Seri Zainal Abidin Mohd Rafique, yang mewakili UMNO Wilayah Persekutuan dan Timbalan Ketua UMNO Bahagian Iskandar Puteri, Datuk Pandak Ahmad yang mewakili Johor.

Mereka senada menegaskan usul tambahan itu bertentangan Fasal 30 Perlembagaan UMNO dan Perkara 10 Peraturan Persidangan.

Bagaimanapun, pada sidang media selepas perhimpunan itu, Ahmad Zahid menegaskan usul tambahan itu adalah sah dan tidak boleh dicabar kerana PAU adalah badan tertinggi dalam UMNO.

Pemilihan UMNO dijadual berlangsung 1 Februari lalu hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan Wanita, Pemuda dan Puteri Cawangan akan diadakan pada 1 hingga 26 Februari.

Mesyuarat Perwakilan dan Pemilihan Jawatankuasa Wanita, Pemuda dan Puteri UMNO Bahagian serta Pemilihan EXCO Wanita, Pemuda dan Puteri UMNO Pusat pula akan diadakan serentak di seluruh negara pada 11 Mac ini.

Ia disusuli Mesyuarat Perwakilan, Pemilihan Jawatankuasa UMNO Bahagian serta Pemilihan Ahli Majlis Tertinggi UMNO secara serentak di seluruh negara, pada 18 Mac ini.

RoS patut tangguhkan pemilihan UMNO, kata Naib Presiden


Cadangan 5 ADUN lantikan, habuan kepada Ketua UMNO Bahagian tak tercalon?

Pengumuman langkah untuk melantik lima Ahli Dewan Undangan Negeri (ADUN) jika Barisan Nasional (BN) menimbulkan persoalan sama ada ia akan menjadi habuan kepada Ketua UMNO Bahagian (KB) yang tidak dicalonkan pada Pilihan Raya Negeri (PRN) Melaka kali ini.

Pengarah Pilihan Raya BN Datuk Seri Mohamad Hasan semasa pelancaran manifesto mengumumkan cadangan menambah lima ADUN lantikan akan dilaksanakan sekiranya memenangi PRN dengan majoriti besar, namun ia sebenarnya dilihat lebih untuk menenangkan kemarahan Ketua-ketua Bahagian yang tidak tercalon.

Jika pengundi Melaka memilih BN kali ini, ia secara tidak langsung akan memberikan peluang kepada mereka untuk meneruskan cengkaman dengan kuasa yang mutlak kerana penambahan lima ADUN itu akan memberi kelebihan kepada gabungan itu khususnya UMNO.

Difahamkan, beberapa KB UMNO yang pada awalnya tidak berpuas hati kerana tidak tercalon dan merancang untuk memboikot kempen PRN kini sudah membayangkan bakal dilantik sebagai ADUN lantikan.

Alasan Mohamad kononnya untuk menstabilkan kerajaan negeri yang baharu sebenarnya hanya cerita omong-kosong kerana niat sebenarnya adalah untuk mengekalkan penguasaan BN dalam Dewan Undangan Negeri (DUN) kelak.

Dengan lima ADUN lantikan tersebut, sebarang keputusan berhubung pentadbiran kerajaan negeri akan dikuasai secara mutlak, ia bermakna tidak akan ada semak dan imbang lagi dalam kerajaan negeri kerana BN dan UMNO yang akan berkuasa.

“Ya, beberapa Ketua-ketua UMNO Bahagian ramai yang tidak berpuas hati kerana tidak tercalon, tidak kurang juga ada yang merancang untuk memboikot kempen PRN.

“Jika dilihat, kempen BN kali ini agak perlahan dan tidak berjalan seperti kebiasaannya, selain kekangan prosedur operasi standard (SOP) yang dikeluarkan ia juga berpunca akibat tindakan beberapa Ketua-ketua UMNO yang tidak membantu jentera kempen,” kata sumber yang juga seorang Ketua Bahagian di Melaka.

Pihak pemimpin atasan sudah memberitahu KB UMNO yang tidak tercalon agar tidak bimbang dan jangan bertindak memboikot kempen BN kali ini kerana mereka masih berpeluang untuk dilantik sebagai ADUN lantikan jika memenangi PRN kali ini.

Untuk rekod, BN pada PRN Melaka kali ini membariskan ramai muka baharu berbanding meletak calon penyandang iaitu sebanyak 86 peratus, malah majoritinya membuat penampilan buat kali pertama.

Dalam PRN kali ini, sebanyak 20 calon diletak UMNO, lapan diwakili MCA dan satu kerusi MIC.

BN juga menggugurkan lapan penyandang bagi PRN Melaka kali ini – Datuk Ismail Othman (Kuala Linggi), Datuk Md Rawi Mahmud (Tanjung Bidara), Datuk Amirudin Yusof (Ayer Limau), Datuk Latipah Omar (Taboh Naning), Datuk Seri Abdul Ghafar Atan (Asahan), Datuk Ghazale Mohamad (Rim), Datuk Roslan Ahmad (Merlimau) dan Datuk Hasan Abd Rahman (Sungai Rambai).

Semua penyandang ini mempunyai pengaruh yang kuat diperingkat akar umbi dan ia secara tidak langsung menimbulkan rasa tidak puas hati dikalangan pengundi tempatan.

Kedudukan kerusi DUN sedia ada adalah 28 semuanya dan jika ditambah lima lagi ADUN, ia bermakna bertambah lagi perbelanjaan untuk kerajaan negeri untuk membayar kos gaji dan elaun yang perlu diperuntukan.

Untuk rekod, gaji bagi seorang ADUN Melaka adalah RM9,000 tetapi ia belum dikiran termasuk elaun dan juga imbuhan keistimewaan lain bagi setiap wakil rakyat.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 November.


Program biasa sahaja anjuran PH dan tiada boikot, kata UMNO Selangor

UMNO Selangor menafikan memboikot program ‘Jelajah Mega Madani’ anjuran Pakatan Harapan (PH) yang diadakan pada Sabtu lalu di Shah Alam.

Pengerusi Selangor, Datuk Megat Zulkarnain Omardin berkata, program biasa itu dianjurkan oleh PH dan tidak timbul isu UMNO-Barisan Nasional (BN) memboikot walaupun tiada wakil mereka menghadiri ceramah tersebut.

“Program yang berlaku pada Sabtu lepas sebelum ini adalah ceramah atau pun program biasa yang dianjurkan oleh PH.

“Jadi, dia tak timbul soal boikot dan sebagainya,” katanya dipetik laporan Malaysiakini.

Megat Zulkarnain terdahulu mempengerusikan mesyuarat jawatankuasa BN negeri Selangor di Shah Alam malam tadi.

Tambah Megat Zulkarnain pihaknya juga telah mengadakan perbincangan dengan Datuk Seri Amirudin Shari yang juga Pengerusi PH Selangor berhubung perkara tersebut.

“Telah ada persetujuan antara saya dengan Datuk Seri Amirudin, kita akan berbincang dan memanggil satu mesyuarat sekretariat kerajaan perpaduan peringkat negeri Selangor, yang mana kita akan duduk bincang.

“Antara tajuk utama yang akan dibincangkan nanti ialah soal pelancaran jentera kerajaan perpaduan di negeri Selangor dan selain daripada berkaitan penyelarasan yang perlu kita buat bagi persediaan pilihan raya negeri Selangor.

“Jadi, kita juga akan buat pengumuman secara bersama untuk pelancaran,” tambahnya.

Program pada Sabtu lalu pada awalnya dijadualkan pemimpin utama PH dan UMNO-BN akan menghadiri, bagaimanapun tidak ada kelibat pemimpin utama yang memberi ceramah semasa program tersebut.

Ini menimbulkan spekulasi kempen PH dan BN di Selangor dilihat tidak bermula dengan baik dengan andaian bahawa UMNO-BN Selangor menolak jemputan untuk menyertainya.


Gurauan seksis : Ameerah tegur Anwar

Perdana Menteri, Datuk Seri Anwar Ibrahim dinasihatkan agar tidak melupakan akhlak dan tatasusila selepas memegang tampuk kuasa.

Ahli Parlimen Kepala Batas, Dr Siti Mastura Muhammad berkata semenjak menjadi pemimpin nombor satu negara, Pengerusi Pakatan Harapan (PH) itu dilihat terlalu jauh dengan watak reformis yang dibawanya sebelum ini.

Sehubungan itu, Siti Mastura yang juga Ketua Pengarah Ameerah Malaysia menasihati Anwar agar menghentikan gurauan merendahkan wanita apatah lagi dengan mereka yang bertaraf cucu.

“Kuasa jangan sampai melupakan batas sempadan akhlak dan tatasusila…Tidak cukup dengan imej mewah menaiki helikopter ke sana sini, menari dan menyanyi di saat rakyat tertekan dengan kenaikan kos sara hidup, kini terserlah imej suka bergurau seksis pula dengan wanita malah dengan gadis bertaraf cucu.

“Ameerah Malaysia dengan ini menasihati perdana menteri supaya menghentikan gurauan merendahkan wanita yang membuka ruang normalisasi kepada lelaki kebanyakan.

“Normalisasi ini telah pun berlaku di ruang-ruang komen media sosial mempertahankan perdana menteri seterusnya  menyambung lagi gurauan yang tidak beradab kepada wanita,” katanya dalam satu kenyataan, hari ini.

Tegasnya, sebagai seorang perdana menteri, Anwar sewajarnya menunjukkan watak terhormat kepada rakyat tanpa mengira umur dan latar belakang.

Katanya, rakyat tanpa mengira lelaki atau wanita patut merasa selamat apabila berhadapan dengan perdana menteri untuk menyuarakan isu-isu mereka.

Baru-baru ini, ketika Program Temu Anwar di Negeri Sembilan, respons Anwar mengundang kecaman apabila mengeluarkan kenyataan yang disifatkan seksi terhadap seorang pelajar Tingkatan 6 yang bertanya soalan kepadanya.

Beliau memuji pelajar tersebut sambil menambah akan meminta nombor telefonnya sekiranya beliau masih muda.

“Saya bangga dengan Adriana ini. Tingkatan enam pun bertanya soalan yang begitu kemas.

“Kalau saya muda saya dah minta nombor telefon,” seloroh Anwar di mana kejadian itu disiarkan secara langsung dalam program ‘Temu Anwar Negeri Sembilan’ di Universiti Sains Islam Malaysia.

Jawapan Presiden PKR itu mendapat sorakan hadirin yang hadir pada program itu.

Pada sesi dialog itu, pelajar yang memperkenalkan dirinya sebagai Adriana melontarkan dua soalan berkisar kepada ekonomi dan kejatuhan ringgit.


Ekonomi negara meneruskan momentum pemulihan: Tengku Zafrul

Ekonomi Malaysia dijangka meneruskan momentum pemulihannya tahun ini, menyaksikan prestasi positif suku pertama 2022 (S1 2022) yang berkembang lima peratus, disokong oleh peningkatan dalam permintaan dalam dan luar negara serta pemulihan pasaran buruh.

Menteri Kewangan Tengku Datuk Seri Zafrul Tengku Abdul Aziz berkata pertumbuhan pada S1 2022 adalah disebabkan sokongan dasar kerajaan yang konsisten, terutamanya melalui inisiatif di bawah Bajet 2022 yang mengembang dengan langkah yang giat dilaksanakan sejak awal tahun, serta kesan limpahan daripada pelaksanaan langkah Bajet 2021 serta pakej-pakej rangsangan dan bantuan sebelum ini, menurut laporan Bernama.

Sepanjang S1 2022, Keluaran Dalam Negeri Kasar (KDNK) bulanan berkembang secara konsisten pada kadar 4.3 peratus pada Januari, 5.2 peratus pada Februari dan 5.4 peratus pada Mac.

Antara indikator ekonomi yang telah menunjukkan trend pertumbuhan adalah pemulihan pasaran buruh yang berterusan, dengan kadar pengangguran pada 4.1 peratus, berkurangan sebanyak 0.2 mata peratusan berbanding suku sebelumnya.

“Ini berpunca daripada pelaksanaan program subsidi upah bernilai lebih daripada RM20 bilion dan kejayaan inisiatif pewujudan peluang pekerjaan seperti JanaKerja dan JaminKerja.

“Kadar pengangguran dijangka terus berkurang pada bulan-bulan akan datang selaras dengan bantuan kerajaan yang berterusan dan prospek perniagaan yang lebih baik,” kata beliau dalam satu kenyataan hari ini.

Faktor kedua, kata Tengku Zafrul ialah keyakinan perniagaan yang semakin meningkat selari dengan penggunaan swasta yang kukuh dapat dilihat melalui Indeks Sentimen Pengguna (CSI) oleh MIER meningkat kepada 108.9 mata pada S1 2022 (S4 2021: 97.2 mata), manakala Statistik Kecenderungan Perniagaan oleh Jabatan Perangkaan Malaysia merekodkan indikator keyakinan sebanyak 7.6 peratus (S4 2021: -0.3 peratus).

“Secara keseluruhan, keyakinan dan sentimen tersebut digambarkan melalui peningkatan nilai jualan sektor pembuatan yang kukuh sebanyak 13.9 peratus kepada RM144.6 bilion serta jualan perdagangan borong dan runcit yang berkembang sebanyak 9.8 peratus kepada RM123.8 bilion pada Mac 2022,” kata menteri kewangan.

Di samping itu perdagangan luar dan pelaburan langsung asing (FDI) kekal kukuh dengan jumlah perdagangan meningkat 23.6 peratus kepada RM624.9 bilion, manakala FDI bersih meningkat kepada RM24.4 bilion (S4 2021: RM18.4 bilion).

Sektor pembuatan, aktiviti kewangan dan insurans/takaful serta sektor perdagangan borong dan runcit telah menarik sebahagian besar daripada aliran masuk FDI terutamanya dari Switzerland, Amerika Syarikat, Hong Kong dan Jepun.

Sementara itu, mengenai pasaran modal dan kewangan Malaysia, Tengku Zafrul berkata ketersediaan pembiayaan terus bertambah baik, yang terbukti dengan peningkatan dalam pertumbuhan pinjaman isi rumah.

Pertumbuhan pinjaman isi rumah terkumpul meningkat sebanyak 4.8 peratus (S4 2021: 4.2 peratus), sejajar dengan peningkatan pengeluaran pinjaman sebanyak 12.7 peratus (S4 2021: 9.5 peratus), mengatasi pertumbuhan pembayaran balik pinjaman sebanyak 3.3 peratus (S4 2021: – 4.6 peratus).

“FBM KLCI meningkat sebanyak 1.3 peratus dalam tempoh S1 2022 dengan pembelian bersih daripada pelabur runcit tempatan berjumlah RM501 juta dan aliran masuk bersih dana asing yang konsisten berjumlah RM6.5 bilion.

“Bursa Malaysia mendahului bursa-bursa lain di ASEAN dengan hasil penyenaraian baharu daripada lima tawaran awam permulaan (IPO) berjumlah US$362 juta (RM1.6 bilion),” katanya.

Melangkah ke hadapan, fasa peralihan ke endemik, serta pembukaan semula sempadan antarabangsa, akan meningkatkan ketibaan pelancong dan seterusnya meningkatkan aktiviti perdagangan dan perniagaan.

Selain itu, pengeluaran khas sebanyak RM10,000 daripada Kumpulan Wang Simpanan Pekerja (KWSP) dan bayaran Bantuan Keluarga Malaysia (BKM) dijangka merancakkan penggunaan swasta dan terus membantu pemulihan ekonomi.

“Bajet 2022 yang mengembang dan penyambungan semula projek yang mempunyai kesan pengganda tinggi akan membantu mengekalkan pertumbuhan disokong oleh pelaksanaan program pembangunan di bawah Rancangan Malaysia Ke-12.

“Seiring dengan permintaan luar yang kukuh daripada rakan dagangan utama, ekonomi negara dijangka berada di landasan untuk mencapai unjuran pertumbuhan antara 5.3 peratus hingga 6.3 peratus pada 2022,” kata Tengku Zafrul.

Namun begitu, kerajaan katanya mengambil pendekatan berhati-hati terhadap perkembangan global terkini yang berpotensi menjadi risiko kepada pertumbuhan.

Menurut Tabung Kewangan Antarabangsa (IMF), inflasi akan meningkat sebanyak 5.7 peratus bagi ekonomi maju dan 8.7 peratus bagi negara yang berkembang pesat dan negara membangun.

“Inflasi Malaysia dijangka berada antara 2.2 peratus dan 3.2 peratus (2021: 2.5 peratus) pada tahun ini, sejajar dengan unjuran IMF sebanyak 3.0 peratus iaitu yang paling rendah dalam kalangan negara ASEAN.

“Sekiranya perkembangan global terus mempengaruhi pelaburan dan perdagangan dunia, rantaian bekalan akan terus terkesan, seterusnya ini berpotensi untuk menjejaskan momentum pemulihan ekonomi negara memandangkan Malaysia merupakan sebuah ekonomi terbuka, dengan jumlah perdagangan adalah kira-kira 120 peratus daripada KDNK,” katanya.

Tambahan pula, peningkatan mendadak dalam tekanan inflasi terutamanya di Amerika Syarikat telah mendorong beberapa bank pusat untuk meningkatkan kadar dasar dengan lebih pantas yang boleh menjurus kepada persekitaran kewangan global yang lebih ketat.

Beliau turut berkata peningkatan harga komoditi dan makanan serta kekurangan tenaga buruh mungkin mengehadkan potensi pertumbuhan Malaysia.

Memandangkan kerajaan terus memantau dan menguruskan pelbagai risiko ekonomi, Tengku Zafrul berkata keutamaan kerajaan dalam jangka masa sederhana adalah untuk melaksanakan pembaharuan struktural yang akan meningkatkan potensi, daya tahan dan prospek ekonomi negara serta menjadikan Malaysia sebagai destinasi pelaburan yang lebih menarik.

“Secara keseluruhan, langkah dan komitmen kerajaan ini akan menggalakkan pertumbuhan ekonomi yang lebih mampan dan inklusif untuk semua,” jelas Tengku Zafrul.


Kematian kekal satu angka

Kes kematian akibat komplikasi Covid-19 di Malaysia kekal satu digit untuk tiga hari berturut-turut sejak 1 Februari lalu, lapor Kementerian Kesihatan (KKM), hari ini.

Sebanyak lapan kematian akibat Covid-19 dilaporkan di lima negeri dalam tempoh 24 jam semalam, 3 Februari 2022, menurut laman sesawang KKM, Covidnow, yang dikemas kini pagi ini.

Tiada pesakit Covid-19 meninggal dunia sebelum sempat diberi rawatan di hospital atau kes ’brought in death’ (BID), semalam.

Jumlah terbaharu itu menjadikan kumulatif kematian sebanyak 32,000 kes, termasuk 6,449 kes BID, kata KKM.

Daripada semua kes kematian itu, Perak mencatat tiga kes kematian menjadikan jumlah terkumpul pesakit meninggal dunia akibat Covid-19 di negeri itu sejak awal 2020 lalu sebanyak 1,441 kes.

Sehingga semalam, Perak merekodkan 133,803 kumulatif kes positif dengan 130,704 pesakit telah sembuh, dan 1,658 kes masih aktif. Sebanyak 23 daripada 416 kluster yang dikesan di negeri itu, juga masih aktif.

Daripada jumlah kes aktif itu, seramai 1,360 pesakit menjalani kuarantin di rumah; 51 ditempatkan di PKRC; 235 dimasukkan ke hospital; dan 12 dirawat di unit rawatan rapi (ICU), dengan tujuh daripadanya memerlukan alat bantuan pernafasan.

Sehingga semalam, 1,654,936 atau 88.8 peratus individu dewasa di Perak telah lengkap divaksinasi, manakala 1,673,231 atau 89.8 peratus menerima sekurang-kurangnya satu dos, dan 778,118 atau 41.8 peratus lagi menerima dos penggalak.

Daripada 23 kluster yang masih aktif itu pula, 14 melibatkan kluster pendidikan, tempat kerja (empat); komuniti (tiga); dan kumpulan berisiko tinggi (dua).

Bagi kes kematian di negeri-negeri lain, Kedah mencatat dua kes, diikuti masing-masing satu di Johor, Kelantan dan Pahang.

Sehingga semalam, negara merekodkan 2,887,780 kumulatif positif, dengan 2,794,354 pesakit telah sembuh, dan 61,426 kes masih aktif, meningkat 1,744 kes berbanding kelmarin sebanyak 59,682 kes.

Daripada jumlah kes aktif itu, 53,805 pesakit menjalani kuarantin di rumah; 4,209 ditempatkan di PKRC, 3,298 dimasukkan ke hospital; dan 114 pesakit dirawat di ICU, dengan 56 daripadanya memerlukan alat bantuan pernafasan.


Prestasi menteri kerajaan campuran semua memuaskan, kata Zahid

Setakat ini, Datuk Seri Ahmad Zahid Hamidi berkata semua menteri dalam Kabinet kerajaan campuran menunjukkan prestasi yang memuaskan.

Presiden UMNO itu berkata secara peribadi, semua anggota pentadbiran kerajaan campuran dilihat menunjukkan pencapaian dan menjalankan tugas mereka dengan baik, malah setakat ini tidak ada mendengar ura-ura bakal berlaku rombakan Kabinet.

“Itu (rombakan Kabinet) adalah hak mutlak dan budi bicara Perdana Menteri. Kita tunggu kalau benar perkara itu (rombakan selepas pilihan raya negeri) berlaku.

“Lazimnya, tidak ada seorang Perdana Menteri yang bincang dalam Kabinet untuk melakukan rombakan.

“Pada pandangan saya, setakat ini semua (menteri dan timbalan menteri) ‘perform’ (prestasi memuaskan),” katanya dipetik laporan BH hari ini.

Zahid terdahulu melancarkan Minggu Latihan Kebangsaan (NTW) 2023 di Pusat Konvensyen Antarabangsa Putrajaya (PICC).

Beliau berkata demikian ketika ditanya mengenai laporan portal berita mendakwa Perdana Menteri berhasrat melakukan rombakan Kabinet selepas enam Pilihan Raya Negeri (PRN) selesai tidak lama lagi.

Laporan diterbitkan Rabu lalu yang memetik sumber PKR itu mendakwa, rombakan itu akan didahulukan dengan ‘pembersihan’ barisan pimpinan tertinggi penjawat awam, sebelum Kabinet dirombak.

Dakwanya, Datuk Seri Anwar Ibrahim berhasrat menyingkirkan anggota Kabinet yang tidak menunjukkan prestasi memuaskan, namun berkemungkinan besar akan memulakan langkah itu dengan penyingkiran ketua setiausaha dan ketua pengarah di beberapa kementerian.

PRN di enam negeri iaitu Kedah, Pulau Pinang, Selangor, Negeri Sembilan, Kelantan dan Terengganu perlu dilaksanakan tahun ini, dan dijangka diadakan sekitar Julai depan.

Pada 14 Mei lalu, Menteri Besar Kedah, Datuk Seri Muhammad Sanusi Md Nor dilaporkan berkata, semua enam negeri berkenaan masih mengekalkan persefahaman untuk membubarkan Dewan Undangan Negeri (DUN) serentak bagi membolehkan PRN diadakan pada Julai depan.


Ia kapal LCS sebenar tapi belum siap, kata bekas Panglima TLDM

Kapal tempur pesisir pantai (LCS) yang dipaparkan dalam visual pelancaran di limbungan Boustead Naval Shipyard (BNS) di Lumut pada 2017, adalah kapal sebenar, namun ianya masih dalam proses pembinaan.

Bekas Panglima Tentera Laut Tan Sri Dr Ahmad Kamarulzaman Ahmad Badaruddin berkata tuduhan kononnya pelancaran LCS di Lumut itu bertujuan mengelirukan orang ramai adalah tidak benar.

Menurutnya beliau turut hadir pada majlis pelancaran berkenaan dan menghormati serta memahami kenapa orang ramai mempersoalkan tentang di mana kapal LCS dan kenapa ianya dilancarkan sekiranya masih belum siap.

“Cuma apabila fitnah seperti ini ditularkan, saya terpanggil untuk memperbetulkan persepsi negatif bagi melindungi maruah dan nama baik TLDM.

“Penting untuk saya beritahu fakta sebenar supaya orang awam tidak terus keliru akibat kenyataan sesetengah pihak yang bersifat populis dan politiking,” katanya dalam satu kenyataan hari ini.

Ahmad Kamarulzaman menjelaskan pelancaran dan penamaan sesebuah kapal perang sebelum ia siap sepenuhnya adalah tradisi serta praktis TLDM sejak sekian lama.

“Sebagai contoh praktis di negara lain – semasa pelancaran kapal LCS yang dibina oleh Naval Group untuk kerajaan Emiriah Arab Bersatu di Perancis – kapal tersebut juga belum siap sepenuhnya.

“Jadi, tuduhan kononnya pelancaran LCS di Lumut pada 2017 dibuat untuk menipu dan mengelirukan orang ramai adalah tidak benar.

“Malah saya perlu beritahu orang ramai bahawa yang dilancarkan di Lumut ketika itu adalah kapal LCS 1 sebenar yang sedang dalam proses pembinaan, bukan dummy,” katanya.

Sehubungan itu, beliau berharap tidak ada pihak yang sengaja menimbulkan isu berkenaan demi kepentingan sendiri hingga sanggup mengelirukan orang ramai.


Tiada saringan kepada individu lengkap divaksin untuk masuk Sarawak

Individu dari negeri lain yang lengkap vaksinasi Covid-19 dan ingin memasuki Sarawak tidak lagi perlu membuat permohonan menerusi ‘EnterSarawak’.

Jurucakap Sekretariat Jawatankuasa Pengurusan Bencana Negeri (JPBN) berkata, saringan Covid-19 juga tidak wajib bagi individu yang lengkap divaksin.

Bagaimanapun, mereka yang belum lengkap divaksinasi wajib membuat saringan tiga hari sebelum masuk ke Sarawak.

Katanya, individu yang masuk ke Sarawak masih perlu mengisi borang pengisytiharan e-kesihatan (eHDF).

“Mereka yang belum lengkap divaksin wajib membuat permohonan melalui EnterSarawak dan mengisi eHDF,” katanya dalam kenyataan, hari ini.

Individu dari luar negara yang masuk ke Sarawak, katanya, wajib membuat permohonan menerusi EnterSarawak dan mengisi eHDF.

“Saringan COVID-19 juga perlu dibuat tiga hari sebelum memasuki Malaysia dan perlu menjalani kuarantin tujuh hari dari tarikh kemasukan ke negara ini bagi yang lengkap vaksin dan 10 hari bagi yang tidak lengkap vaksin.

“Pengembara luar negara wajib melaporkan sejarah perjalanan kepada petugas di lapangan terbang,” katanya.


Tindakan doktor palsukan sijil vaksin tak bertanggungjawab: Hishammuddin

Pengamal perubatan dan doktor yang terlibat dalam pemalsuan sijil vaksinasi dibidas Menteri Kanan Pertahanan, Datuk Seri Hishammuddin Hussein sebagai tidak bertanggungjawab terhadap negara.

Hishammuddin berkata mereka wajar dikenakan hukuman paling berat kerana menjejaskan keselamatan dan kesihatan rakyat Malaysia yang lain.

“Saya melihat kejadian ini secara serius kerana tiada maknanya kerajaan berhempas-pulas mewujudkan prosedur operasi standard (SOP) berkaitan pandemik Covid-19 sedangkan mereka sendiri melanggarnya.

“Perkara ini sebenarnya amat susah untuk saya sendiri terima kerana ianya berkaitan dengan keselamatan dan kesihatan rakyat di negara kita sendiri,” katanya selepas mempengerusikan Mesyuarat ke-11, Menteri Kuartet Covid-19 hari ini.

Media sebelum ini melaporkan polis Terengganu membongkarkan kegiatan penjualan sijil vaksinasi Covid-19 dipercayai palsu dengan merampas hampir 100 keping kad peringatan (temu janji) vaksinasi.

Kegiatan itu terbongkar susulan serbuan sepasukan pegawai dan anggota Jabatan Siasatan Jenayah Komersial yang membawa kepada penahanan suspek pada Sabtu.

Suspek dipercayai melakukan perbuatan itu sejak September tahun lalu selepas klinik berkenaan mendapat kebenaran mengendalikan suntikan vaksinasi secara berbayar.

Dalam tempoh berkenaan, lebih 1,900 sijil vaksinasi Covid-19 dengan kadar bayaran antara RM400 hingga RM600.


Suntikan vaksin di klinik, hospital swasta sebelum akhir Jun

Sebanyak 1,000 klinik perubatan am swasta (GP) dan hospital swasta akan dijadikan Pusat Pemberian Vaksin (PPV) sebelum 30 Jun ini.

Perkara itu diumumkan Menteri Penyelaras Program Imunisasi COVID-19 Kebangsaan Khairy Jamaluddin yang memberitahu PPV swasta itu mampu memberi vaksin dengan sasaran kira-kira 40,000 dos sehari, tertakluk kepada bekalan vaksin.

“Ini sasaran kita untuk klinik (dan hospital) swasta, tertakluk kepada bekalan vaksin. Sebelum ini klinik dan hospital swasta tidak perlu terlibat dengan Program Imunisasi COVID-19 Kebangsaan sebab bekalan vaksin tidak banyak.

“Selepas ini, apabila bekalan vaksin sudah meningkat maka kita hendak memudah cara klinik dan hospital swasta untuk memberi vaksin melalui program kita secara percuma,” katanya lapor Bernama hari ini.

Khairy berkata sehingga kini 1,800 GP daripada 2,500 GP berdaftar telah menjalani latihan bersama ProtectHealth Corporation Sdn Bhd (ProtectHealth) sebelum membuka PPV masing-masing.

Mengenai isu bakal jemaah haji yang telah disuntik vaksin Sinovac, beliau berkata kerajaan akan berbincang dengan kerajaan Arab Saudi bagi memberi kelonggaran kepada golongan itu.

Ini berikutan Arab Saudi ketika ini hanya meluluskan vaksin jenama Pfizer dan AstraZeneca bagi memasuki negara itu.

“… kalau untuk bakal jemaah haji yang belum divaksinasi, untuk Tabung Haji kita bagi Pfizer.

“Saya juga telah minta nasihat daripada jawatankuasa pakar kita sekiranya seseorang disuntik dengan Sinovac boleh disuntik lagi dengan Pfizer, itu pun belum terima jawapan,” katanya.

Sementara itu, Khairy turut mengumumkan ciri-ciri terbaharu di dalam aplikasi MySejahtera akan ditambah bagi membolehkan pengguna yang menerima salah tarikh janji temu vaksin AstraZeneca untuk membatalkan atau menukar tarikh baharu.


Hanya 107 ke Thailand melalui Sadao-Bukit Kayu Hitam pada Jumaat

Hanya 107 individu yang kebanyakannya peniaga memasuki Thailand menerusi pusat pemeriksaan dan pintu sempadan di Sadao, Songkhla Thailand, dan Bukit Kayu Hitam, Malaysia pada Jumaat (1 April), hari pertama sempadan mula dibuka selepas ditutup dua tahun lalu.

Pegawai Daerah Sadao, Surin Suriyawong berkata 107 individu itu adalah kumpulan pertama yang memasuki Thailand menerusi jalan darat di Sadao sejak pintu sempadan berkenaan ditutup awal 2020 lalu susulan penularan Covid-19.

Pusat pemeriksaan sempadan lain yang akan dibuka pada Jumaat ialah Wang Prachan di wilayah Satun dan Wang Kelian di Perlis.

Pusat pemeriksaan itu dibuka sebagai sebahagian daripada projek perintis Pusat Pentadbiran Situasi Covid-19 (CCSA) yang membenarkan warga asing masuk melalui darat menerusi sistem Pas Thailand.

Surin berkata 107 yang menyeberang melalui Sadao adalah ahli perniagaan Thailand dan Malaysia yang telah mendaftar di laman web Pas Thailand.

Pusat pemeriksaan ini telah ditutup kepada warga asing sejak dua tahun lalu, membenarkan hanya segelintir rakyat Thailand menyeberang dari Malaysia pada Isnin, Rabu dan Jumaat.

Ketibaan kumpulan pertama bertepatan dengan pengumuman Malaysia memasuki fasa peralhian ke endemik pada 1 April.

Bagaimanapun, Surin berkata pelancong mendapati proses merentasi sempadan agak perlahan kerana prosedur di Thailand dan Malaysia berbeza.

Di pihak Thai, pelancong perlu mengambil ujian RT-PCR semasa ketibaan dan perlu menunggu empat hingga enam jam untuk mendapatkan keputusan dengan mendaftar masuk ke hotel SHA Plus. Daerah ini mempunyai tujuh hotel yang memenuhi standard SHA Plus, tambah Surin.

Presiden Persatuan Pelancongan Halal Thai dan Asean, Aiyada Ujeh, berkata beliau telah berhubung dengan kira-kira 40 pengendali pelancongan di Malaysia dan dimaklumkan bahawa mereka sedang menunggu Thailand untuk melonggarkan lagi sekatannya sebelum menganjurkan lebih banyak lawatan di Thailand.

Aiyada menganggap pelancong menjauhkan diri kerana sekatan yang masih ketat di Thailand menjadikan perjalanan ke negara itu lebih mahal daripada sebelum pandemik Covid-19, dan berharap keadaan akan bertambah baik tidak lama lagi. – Agensi


Datuk antara dua marshal motosikal ditahan langgar peraturan jalan raya

Polis Port Dickson menahan dua individu, termasuk seorang yang bergelar Datuk kerana melanggar peraturan lalu lintas setelah aksi mereka menunggang motosikal berkuasa tinggi menghalang laluan, tular dalam Facebook Ahad lalu.

Rakaman video berdurasi tiga minit menunjukkan aksi marshal memberi arahan kepada sebuah kenderaan awam supaya memperlahankan kenderaan dan bergerak ke kiri lorong jalan bagi membenarkan sekumpulan kira-kira 20 penunggang motosikal berkuasa tinggi melalui laluan tersebut

Ketua Polis Daerah Port Dickson, Superintendan Aidi Sham Mohamed berkata dalam rakaman dipercayai konvoi berkenaan bergerak dari arah Kuala Sungai Baru Alor Gajah, Melaka melepasi kawasan Jalan Tanjung Agas, Pasir Panjang, Port Dickson.

Bagaimanapun katanya, kedua-dua lelaki terbabit berusia 45 dan 49 tahun yang hadir pada jam 12.45 dan 2.30 petang ditahan di Balai Trafik Ibu pejabat Polis Daerah (IPD) Port Dickson, semalam.

“Salah seorang berpangkat Datuk adalah ahli perniagaan dan seorang ejen insurans telah hadir ke balai trafik sejurus selepas mengetahui aksi mereka yang dirakam telah ditularkan secara meluas di media sosial.

“Pihak polis telah menahan kedua-dua lelaki sebaik mereka menyerah diri di Balai Polis Trafik Port Dickson,” katanya dalam kenyataan hari ini.

Aidi Sham berkata polis turut merampas dua motosikal berkuasa tinggi dan beberapa barangan milik individu yang digunakan kedua-dua marshal berkenaan seperti yang dirakam.

Menurutnya siasatan dijalankan mengikut Seksyen 21 Akta Polis 1967; Seksyen 48(1) Akta Pengangkutan Jalan 1987 (halangan lalulintas); dan Kaedah-kaedah Lalulintas 167/59 (Kaedah 12(3)(A) – (Kesalahan di garisan berkembar).

“Seseorang marshal tidak dibenarkan memberi apa jua arahan bagi tujuan menahan atau memberhentikan kenderaan atau melencong kehadiran tanpa kehadiran mana-mana pegawai polis.

“Pihak Ppolis tidak berkompromi dengan mana-mana ahli kumpulan yang berlagak sebagai polis trafik dalam mengawal lalulintas yang mana boleh mendatangkan bahaya dan menyekat hak-hak bergerak di jalan awam,” katanya.


Peguam sahkan ADUN DAP ditahan selepas positif dadah

Seorang peguam mengesahkan wakil rakyat yang ditahan polis kerana positif dadah semalam adalah seorang Ahli Dewan Undangan Negeri (ADUN) DAP, Terence Naidu.

Peguamnya RSN Rayer dipetik dalam laporan Malaysiakini berkata ADUN Pasir Bedamar itu ditahan semalam dan mewakili anak guamnya semasa dibawa ke mahkamah untuk mendapatkan perintah reman.

Bagaimanapun, Rayer memberitahu bertindak membantah permohonan pihak polis dan anak guamnya sudah dibebaskan.

“Ya dia (Terence) ditahan.

“Saya hadir prosiding reman hari ini. Mereka (polis) meminta empat hari dan saya membantah reman itu. Mahkamah memerintahkan (untuk) dia dibebaskan,” katanya.

Naidu, 54, menyandang jawatan ADUN selama dua penggal.

Bernama sebelum ini melaporkan seorang ADUN Perak itu ditahan dalam serbuan polis di sebuah kelab malam di Perai, Bukit Mertajam malam tadi.

Pemimpin DAP itu kemudiannya ditahan selepas didapati positif dadah.

Kes disiasat mengikut Seksyen 15(1)(a) Akta Dadah Berbahaya 1952.

Seksyen itu menetapkan bahawa mana-mana orang yang mengambil atau memberikan kepada dirinya sendiri apa-apa dadah berbahaya adalah bersalah. Mereka yang sabit kesalahan boleh didenda sehingga RM5,000 atau penjara sehingga dua tahun.

Jabatan Siasatan Narkotik Polis Pulau Pinang Mustafa Kamal Gani Abdullah mengesahkan 47 yang lain turut ditahan dalam serbuan jam 9 malam itu.


Dana judi: Tarik balik kenyataan, minta maaf kata PAS

PAS menegaskan pihak yang  melemparkan tuduhan mendakwa Perikatan Nasional (PN) menerima dana judi bagi membiayai kempen Pilihan Raya Umum ke-15 (PRU-15) lalu perlu menarik balik dan membuat permohonan maaf.

Menurut Naib Presidennya, Datuk Mohd Amar Nik Abdullah, tindakan itu perlu selepas pengesahan oleh Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman, baru-baru ini.

“Kita pegang jawapan beliau, tak ada bukti dakwaan itu.

“Sepatutnya siapa-siapa yang membuat tuduhan ini kena tarik balik dan mohon maaf sebab sudah ada jawapan rasmi daripada kerajaan sendiri,” katanya ketika ditemui pemberita pada Majlis Penyampaian Geran Hak Milik Tanah Jajahan Tanah Merah kepada 243 penerima di Gobek, hari ini.

Isu berkenaan berbangkit selepas Perdana Menteri, Datuk Seri Anwar Ibrahim ketika sidang medianya pada 5 Disember tahun lalu, membayangkan sebahagian dana pilihan raya beberapa parti Melayu dan Islam datang daripada syarikat perjudian yang terbabit dengan cabutan khas judi.

Mengulas lanjut, Anwar menjelaskan, siasatan berkenaan isu itu masih dijalankan oleh agensi bertanggungjawab bagi mengumpul bukti sebelum tindakan sesuai diambil.

“Sudah tentu, ia ada banyak agensi dan siasatan ini apabila ada bukti barulah diambil tindakan. Biarlah agensi itu jelaskan,” katanya menjawab soalan sama ada siasatan berkait isu itu masih diteruskan.

Azalina dalam jawapan bertulis di Parlimen memberitahu siasatan oleh Suruhanjaya Pencegahan Rasuah Malaysia (SPRM) tidak dapat membuktikan dakwaan tersebut seperti didakwa Anwar.

Katanya, siasatan mendapati dakwaan itu terlalu umum dan tiada pihak yang boleh mengesahkan isu itu, sekali gus tiada fail siasatan dibuka bagaimanapun, Azalina tampil sekali lagi memberi penjelasan lanjut mengatakan jawapan bertulis itu tidak menyatakan siasatan SPRM berhubung dakwaan itu sudah dihenti atau digugurkan.

Susulan kenyataan itu, pemimpin pembangkang bertali-arus mendesak Anwar membuat permohonan maaf atas dakwaannya sebelum ini.

Pengerusi PN, Tan Sri Muhyiddin Yassin seterusnya memaklumkan gabungan berkenaan sedang mempertimbang untuk mengambil tindakan undang-undang terhadap perkara itu.

Menyentuh soal kemungkinan Presiden Muafakat Nasional (MN), Tan Sri Annuar Musa dicalonkan pada pilihan raya negeri (PRN), Mohd Amar yang juga Menteri Besar Kelantan berkata perkara itu belum diputuskan oleh parti.

“Bertanding di peringkat Dewan Undang Negeri (DUN) terlalu kecil untuk Annuar yang disifatkan sebagai seorang tokoh yang bertaraf nasional.

“Saya percaya beliau sertai PASs hanya nak menyatakan sokongan kepada perjuangan PAS dan menunjukkan rasa tidak puas hati kepada UMNO,” katanya.

Dalam perkembangan lain, beliau berpendapat kejatuhan nilai ringgit ketika ini membuktikan pelabur asing kurang yakin terhadap kerajaan pimpinan Perdana Menteri, Datuk Seri Anwar Ibrahim.

“Anwar seharusnya mencari jalan untuk menyelesaikan masalah yang dihadapi rakyat terutama melibatkan ekonomi.

“Beliau perlu tumpu kepada isu-isu yang menyentuh kepentingan rakyat seperti isu barang mahal dan ringgit yang jatuh berbanding sibuk mencari orang itu, orang ini untuk disaman,” katanya.


PAS minta ahli dan penyokong bertenang selepas Sanusi ditahan

Ahli dan penyokong PAS diminta bertenang serta menghormati proses perundangan selepas Menteri Besar Kedah, Datuk Seri Muhammad Sanusi Md Nor ditahan dan bakal didakwa pagi ini.

Setiausaha Agung PAS, Datuk Seri Takiyuddin Hassan berkata mengikuti perkembangan kes dan tekanan pihak berkuasa yang dikenakan terhadap Sanusi, bagaimanapun menggesa semua pihak menghormati proses undang-undang negara.

“PAS mengikuti dengan cermat perkembangan kes membabitkan Datuk Seri Muhammad Sanusi Md Nor, yang dilaporkan ditahan pihak PDRM (Polis Diraja Malaysia) untuk didakwa di mahkamah hari ini.

“PAS menyarankan semua pihak, khususnya ahli dan penyokong, supaya bertenang dan menghormati proses perundangan,” katanya melalui kenyataan, di sini hari ini.

Awal pagi tadi, Sanusi yang juga Pengarah Pilihan Raya Perikatan Nasional (PN) ditahan di sebuah hotel di Mont Kiara.

Beliau ditahan sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman, kira-kira jam 2.30 pagi tadi.

Sanusi akan dihadapkan ke Mahkamah Sesyen dan Majistret Selayang, pagi ini, bagi menghadapi pertuduhan mengikut Seksyen 4(1)(A) Akta Hasutan.


Askar rejim, pendatang Yahudi serang rakyat Palestin

Penunjuk perasaan Palestin yang menentang pengusiran di kawasan Sheikh Jarrah di wilayah diduduki di Baitulmaqdis Timur, diserang secara ganas oleh tentera rejim Israel dan pendatang Yahudi malam tadi.

Memetik laporan agensi berita Wafa, kejadian malam tadi adalah hari ketiga berturut-turut askar rejim memasuki kawasan itu ketika penunjuk perasaan sedang berbuka puasa selepas berhimpun sebagai tanda solidariti terhadap 40 warga Palestin yang berdepan risiko diusir dari rumah mereka untuk memberi laluan kepada pendatang haram Yahudi.

Menurut penduduk tempatan, askar rejim yang menunggang kuda menembak gas pemedih mata, bom pegun dan air ke arah mereka untuk menyuraikan tunjuk perasaan..

Askar rejim juga menutup kejiranan Sheikh Jarrah dalam usaha menghalang penduduk sekitar Baitulmaqdis daripada memasukinya selain menahan sekurang-kurangnya enam warga Palestin, termasuk Setiausaha Agung Pergerakan Pembebasan Kebangsaan Palestin (Fatah), Shadi Mtour.

Keluarga Palestin yang berdepan pengusiran dari rumah mereka di kejiranan itu semalam menolak cadangan Mahkamah Agung Israel supaya penduduk berunding dengan pendatang Yahudi berhubung pemilikan rumah mereka.

Ahad lalu, mahkamah itu memberi masa kepada keluarga berkenaan sehingga Khamis untuk mencapai perjanjian dengan pendatang Yahudi, mewajibkan warga Palestin membayar sewa kepada pendatang Israel sehingga pemilik sekarang meninggal dunia dan kemudian harta itu akan diserahkan kepada pendatang, bukan kepada waris mereka.

Terdapat 38 keluarga rakyat Palestin yang tinggal di kejiranan Sheikh Jarrah, dengan empat daripadanya berdepan pengusiran, manakala tiga lagi dijangka diusir pada 1 Ogos.

Sementara itu, Menteri Luar Jerman, Britain, Perancis, Sepanyol, dan Itali menggesa Israel menghentikan pembinaan penempatan haram di wilayah Palestin yang dijajah.

“Kami mendesak pemerintah Israel untuk menarik balik keputusan untuk mendirikan 540 unit penempatan di wilayah Har Homa E di Tebing Barat yang diduduki, dan menghentikan peluasan penempatan di seluruh wilayah Palestin yang diduduki.

“Penyelesaian tidak sah berdasarkan undang-undang antarabangsa, dan mengancam prospek penyelesaian damai terhadap konflik Israel-Palestin,” kata mereka dalam satu kenyataan bersama.


Covid-19 di negara jiran kita juga naik

Filipina menyambung dua minggu lagi perintah berkurung selepas sebulan berbuat demikian susulan lonjakan jangkitan Covid-19, kata Presiden Rodrigo Duterte.

Beliau mengisytiharkan peringkat kedua perintah berkurung itu bermula Rabu hingga 14 Mei di ibu kota Manila dan empat lagi wilayah yang dihuni 25 juta penduduk.

Duterte memberi amaran kepada datuk bandar di Filipina supaya mematuhi arahan tempoh perintah berkurung selama sembilan jam, jika tidak mahu dipenjara.

Kementerian Kesihatan Filipina melaporkan 6,895 jangkitan baharu Covid-19 dalam tempoh 24 jam pada Rabu, menjadikan jumlah kumulatif keseluruhan kes ialah 1,020,495.

Dalam tempoh itu, 115 kematian direkodkan menjadikan keseluruhannya 17,031 kematian.

Sementara itu, sekurang-kurangnya lapan wilayah di Thailand dikenakan perintah berkurung pada waktu malam untuk mengekang penularan Covid-19, kata Kementerian Dalam Negeri Thailand.

Darurat itu bermula antara jam 9 malam hingga 4 pagi, termasuk empat wilayah yang bersempadan dengan Bangkok, pusat wabak.

Negara jiran, Vietnam pula kini menghadapi ancaman varian baharu yang disyaki berkait rapat dengan pengembara luar negara, kata Timbalan Perdana Menteri Vu Duc Dam.

Vietnam itu kali pertama melaporkan seorang rakyat tempatan yang juga pekerja hotel dijangkiti virus Covid-19 varian bahaya selepas kontak rapat dengan 11 pengembara India yang sedang dikuarantin.


Polis tahan ‘Apiez Bond’ ancam, ugut Ketua Hakim Negara

Pasukan khas pegawai dan anggota polis Bukit Aman menahan seorang lelaki dikenali sebagai ‘Apiez Bond’ menerusi akaun Facebook yang dikesan membuat ancaman dan ugutan terhadap Ketua Hakim Negara Tun Tengku Maimun Tuan Mat, malam tadi.

Ketua Komunikasi Korporat Polis Diraja Malaysia, Asisten Komisioner A Skandaguru berkata lelaki berusia 30 tahun itu ditahan di sebuah rumah di Puchong, Selangor, pada jam 11.15 malam.

Beliau berkata pihak polis turut merampas satu unit telefon bimbit berserta kad sim.

“Telefon bimbit dan kad sim itu dipercayai digunakan untuk memuat naik hantaran ugutan.

“Suspek kini direman empat hari bermula 20 Ogos (semalam) hingga 23 Ogos untuk siasatan lanjut,” katanya dalam satu kenyataan, hari ini.

Skandaguru berkata, siasatan dijalankan oleh Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman, mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut.

Siasatan juga dibuat mengikut Seksyen 506 Kanun Keseksaan kerana cuba menakutkan secara jenayah dan Seksyen 233 Akta Komunikasi dan Multimedia 1998 iaitu penggunaan tidak wajar rangkaian atau kemudahan rangkaian, katanya.

Ketua Polis Negara Tan Sri Acryl Sani Abdullah Sani mengarahkan Jabatan Siasatan Jenayah (JSJ) Bukit Aman menyiasat sebarang ugutan yang dibuat terhadap Ketua Hakim Negara Tun Tengku Maimun Tuan Mat.

Ancaman terhadap Tengku Maimun dikesan di pelbagai platform media sosial, termasuk Twitter dan Facebook, sejak malam Khamis (18 Ogos).

Acryl Sani berkata perbuatan itu adalah satu perkara yang serius dan siasatan berhubung ugutan sedemikian sedang dijalankan walaupun tiada laporan polis dibuat berhubung perkara itu.

“Saya telah mengarahkan Jabatan Siasatan Jenayah Bukit Aman untuk memulakan siasatan dan meneliti setiap bentuk ugutan terhadap Ketua Hakim Negara. Siasatan turut melibatkan Unit Siasatan Khas JSJ,” katanya.


Banjir kilat, KL tenggelam

Banjir kilat melanda beberapa kawasan di sekitar Lembah Klang hari ini berikutan hujan berterusan sejak jam 3 petang tadi, kata Ketua Polis Kuala Lumpur Datuk Azmi Abu Kassim.

Menurutnya 11 laluan dinaiki air setakat jam 5 petang tadi dengan enam laluan masih boleh dilalui iaitu Jalan Pahang, Jalan Dewan Bahasa, Jalan Sultan Ismail, Bulatan Sultan Hishamuddin, Jalan Pudu (berhampiran UTC Pudu) dan Jalan Mahameru.

Beliau berkata trafik di enam laluan tersebut masih perlahan dan tiada kerosakan dilaporkan setakat ini, sementara lima laluan lain iaitu Jalan Segambut, Jalan Parlimen, Jalan Kinabalu, Jalan Sultan Abdul Halim dan Jalan Travers tidak boleh dilalui.

“Keadaan air banjir kilat sekarang semakin surut,” katanya memetik laporan Bernama.

Terdahulu, Polis Kuala Lumpur memuat naik beberapa keping gambar menerusi laman Facebooknya yang memaparkan anggota pasukan itu sedang membersihkan saliran longkang yang tersumbat bagi memastikan air banjir dapat surut dengan segera.

Sementara itu, Pusat Gerakan Operasi Kuala Lumpur dalam kenyataan memaklumkan pihaknya menerima panggilan kecemasan berhubung kejadian banjir kilat pada 3.51 petang.

Menurutnya, jentera dari tujuh balai melibatkan 42 anggota bergegas ke lokasi kejadian iaitu di Jalan Segambut Dalam, Kampung Masjid; Jalan Sentul Pasar Dalam; Jalan Maarof, Bangsar; Lembah Pantai (Lebuhraya Sprint); Jalan Kuching; PSN Beruas, Bukit Damansara; Jalan Kasipillay dan Jalan Parlimen.

“Terdapat seorang wanita yang berjaya dibawa keluar oleh pasukan Balai Bomba dan Penyelamat Gombak kerana kereta mangsa berada dalam arus banjir, bagaimanapun tiada mangsa dilaporkan di lokasi lain.

“Keadaan air surut selepas 30 minit anggota berada di lokasi kejadian,” menurut kenyataan itu.

Hujan lebat berterusan sejak 3 petang tadi menyebabkan beberapa laluan di sekitar ibu negara dinaiki air dan mengakibatkan kesesakan lalu lintas, namun tiada kerosakan dilaporkan setakat ini.

Jabatan Meteorologi Malaysia mengeluarkan amaran ribut petir dan hujan lebat di seluruh negara hingga 5 dan 6 petang hari ini.


Indonesia negara ke-13 catat lebih 4 juta kes positif Covid-19

Jumlah jangkitan positif di seluruh Republik Indonesia hari ini melepasi angka empat juta setelah 19,016 kes baharu direkodkan dalam tempoh 24 jam, tatkala pemerintah mengumumkan kelonggaran terhadap perintah sekatan dan penutupan di beberapa wilayahnya.

Angka itu menjadikan Indonesia negara ke-13 di dunia yang mencatat lebih daripada empat juta kes sejak pandemik itu bermula pada 2019 lalu.

Data Kementerian Kesihatan Republik Indonesia (KKRI), menunjukkan keseluruhan kes positif kini berjumlah 4,008,166, manakala jumlah keseluruhan kematian juga meningkat kepada 128,252 kes.

Sebanyak 1,038 lagi kematian berlaku dalam tempoh 24 jam, manakala sebanyak 273,750 pesakit aktif sedang dirawat di hospital dan pusat kuarantin sementara.

Indonesia mencatatkan lebih 42,000 kematian akibat Covid-19 dalam tempoh 28 hari lalu, jumlah tertinggi berbanding negara-negara lain, menurut data Universiti Johns Hopkins.

Negara itu juga adalah satu-satunya negara di dunia yang merekodkan purata 1,000 kematian akibat Covid-19 sejak sebulan lalu, lapor Jakarta Globe.

Dalam catatan yang lebih positif, sekitar 35,000 pesakit Covid-19 telah pulih atau keluar dari hospital dalam 24 jam terakhir untuk menjadikan kes aktif kepada 273,750.

Setakat ini, negara itu telah memberi 91 juta dos vaksin Covid-19 dengan 32.6 juta populasinya telah melengkapkan dos kedua. Pemerintah Indonesia menyasar untuk memberi vaksin kepada sekurang-kurangnya 208 juta penduduk bagi mencapai imuniti kelompok.

Terdahulu, pemerintah Indonesia hari ini mengumumkan peraturan baharu Tahap 4, 3, dan 2 perintah Pemberlakukan Pembatasan Kegiatan Masyarakat (PPKM) mulai 24 Ogos hingga 30 Ogos 2021.

Peraturan baharu itu terkandung dalam arahan dikeluarkan Kementerian Hal Ehwal Dalam Negeri bagi Pulau Jawa dan Bali.

Dalam arahan itu kementerian berkenaan menjelaskan bahawa beberapa wilayah masih diletakkan di bawah Tahap 4 PPKM, termasuk Yogyakarta dan Bali. Semua daerah dan bandar di kedua-dua wilayah itu tidak mengalami penurunan tahap sekatan Covid-19. – Agensi


Agong titah kemuka gabungan kerajaan baharu, calon PM sebelum 2 petang esok

Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah menitahkan parti politik yang memenangi kerusi Parlimen banyak pada Pilihan Raya Umum ke-15 (PRU-15) membuat perakuan gabungan politik untuk penubuhan kerajaan baharu, sebelum jam 2 petang esok.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin memaklumkan perkara itu diamanahkan YDPA kepada Yang di-Pertua Dewan Rakyat, Tan Sri Azhar Azizan Harun.

“Sehubungan dengan itu, menjunjung titah perkenan Seri Paduka Baginda, Istana Negara telah meminta kerjasama Tan Sri Azhar memohon kepada ketua parti-parti politik dan ketua gabungan parti-parti politik yang mempunyai jumlah kerusi yang banyak untuk memaklumkan kepada Istana Negara mengenai gabungan parti-parti politik yang telah dipersetujui antara parti-parti politik/gabungan parti-parti politik berkenaan bagi pembentukan kerajaan baharu pasca PRU-15.

“Ketua parti-parti politik dan ketua gabungan parti-parti politik tersebut akan diminta oleh Speaker Dewan Rakyat untuk memaklumkan mengenai gabungan parti-parti politik yang telah dipersetujui masing-masing serta mengemukakan nama seorang ahli Dewan Rakyat yang mendapat kepercayaan majoriti ahli Dewan Rakyat berikutan gabungan parti-parti politik tersebut untuk menjadi calon Perdana Menteri Malaysia kepada Istana Negara sebelum jam 2.00 petang, pada hari Isnin, 21 November 2022,” katanya dalam satu kenyataan, hari ini.

Kenyataan sama turut menyebut selaras dengan Perkara 40(2)(a) dan Perkara 43(2)(a) Perlembagaan Persekutuan, titah perkenan dan keputusan YDPA berkenaan pembentukan kerajaan baharu dan pelantikan perdana menteri menerusi proses yang telah dijelaskan adalah muktamad.

“Seri Paduka Baginda menasihati rakyat dan ketua parti-parti politik akur dan menghormati proses demokrasi serta menerima keputusan PRU-15 dengan tenang serta berlapang dada demi menjaga keutuhan negara kerana negara ini umpama harta pusaka di mana para pemimpin adalah pemegang amanahnya.

“Seri Paduka Baginda turut mengingatkan bahawa negara memerlukan sebuah kerajaan yang stabil, berwibawa dan berintegriti untuk menjaga kemaslahatan rakyat dan memacu agenda kesejahteraan negara,” katanya.

Baginda mengajak rakyat untuk bersama mendoakan semoga proses pembentukan kerajaan baharu ini dipermudahkan dan berjalan lancar demi kepentingan dan kemakmuran negara.

Selain itu, Baginda turut mengajak rakyat untuk bersama mendoakan semoga Malaysia dirahmati dan diberkati serta dilindungi daripada sebarang bentuk bencana dan musibah.


750 pesakit dimasukkan ke hospital semalam kategori 3, 4 dan 5

Kementerian Kesihatan (KKM) memaklumkan sebanyak 750 kes positif Covid-19 yang dimasukkan ke hospital semalam (31 Mac 2022) membabitkan kategori 3, 4 dan 5, manakala 428 kes lagi kategori 1 dan 2.

Pada masa sama, Ketua Pengarah Kesihatan Tan Sri Dr Noor Hisham Abdullah turut berkongsi maklumat berkaitan 18,560 jangkitan baharu yang dilaporkan semalam.

Ia membabitkan:

Daripada 125 kes Covid-19 kategori 3, 4, dan 5 itu:

Berdasarkan maklumat yang dikongsinya, jumlah kes sembuh iaitu sebanyak 18,253 kes semalam adalah lebih rendah berbanding kes positif.

“Daripada jumlah kes baharu itu, sebanyak 187 adalah kes import yang membabitkan 175 warganegara dan 12 bukan warganegara. Selebihnya, 18,373 adalah kes tempatan yang turut melibatkan 823 pesakit bukan warganegara,” katanya.

Selain itu, Dr Noor Hisham juga berkata kadar kebolehjangkitan varian Omicron adalah lebih tinggi berbanding varian Delta dan kebanyakan pesakit mengalami gejala yang lebih ringan, di mana jumlah kes dengan komplikasi teruk adalah rendah.

Keadaan ini, katanya disumbangkan oleh tahap imuniti yang tinggi terhadap virus SARS-CoV-2 pada seseorang hasil daripada vaksinasi Covid-19 atau imuniti semulajadi selepas jangkitan Covid-19.

“Berbanding dengan gelombang varian Delta yang berlaku dari penghujung Jun 2021 hingga Oktober 2021, gelombang varian Omicron yang bermula dari Januari 2022 hingga kini menunjukkan kadar kematian, kemasukan ke ICU, dan penggunaan alat bantuan pernafasan yang lebih rendah meskipun terdapat peningkatan jumlah pada kes harian,” katanya.

Beliau berkata ketika fasa peralihan ke endemik bermula hari ini, masyarakat perlu belajar untuk hidup bersama virus Covid-19 dalam keadaan yang paling kurang mengganggu kehidupan harian dengan mengamalkan langkah kesihatan awam bagi melindungi diri, keluarga, dan masyarakat.

Menurutnya, pengurusan pandemik Covid-19 perlu beralih daripada kebergantungan kepada intervensi kerajaan seperti prosedur operasi standard dan undang-undang kepada keperihatinan kerajaan, tanggungjawab individu, dan solidariti komuniti.


Jangkitan baharu turun, tapi kes aktif terus meningkat

Hanya tiga negeri sahaja merekodkan peningkatan jangkitan harian Covid-19, serentak dengan penurunan kes daripada 30,644 pada Jumaat kepada 27,299 kes semalam, lapor Kementerian Kesihatan (KKM), hari ini.

Ketiga-tiga negeri itu juga hanya merekodkan jangkitan harian tidak melebihi 800 kes, berbanding 10 negeri dan Wilayah Persekutuan yang mencatat lebih 1,000 kes, namun masih rendah berbanding pada Jumaat.

Data laman sesawang CovidNOW yang dikemas kini lewat malam tadi menunjukkan, daripada tiga negeri itu, Melaka mencatat 745 kes baharu berbanding 731 kes pada Jumaat, diikuti Sarawak (483 kes baharu, 460 pada Jumaat); dan Putrajaya (189 kes baharu, 156 pada Jumaat).

Sehingga semalam, Melaka merekodkan kumulatif positif sebanyak 96,197 kes, dengan 86,636 pesakit telah sembuh, 996 kes kematian, dan 8,565 kes masih aktif.

Daripada jumlah kes aktif itu, seramai 7,747 pesakit menjalani kuarantin di rumah; 609 ditempatkan di PKRC; 189 dimasukkan ke hospital; dan 20 pesakit dirawat di unit rawatan rapi (ICU), dengan 10 daripadanya memerlukan alat bantuan pernafasan.

Melaka juga mencatat 29 kluster yang masih aktif melibatkan pendidikan sebanyak 17 kluster; tempat kerja (10); dan kumpulan berisiko tinggi (dua).

Dengan kumulatif positif sebanyak 3,395,170 kes, Malaysia berada di kedudukan ketiga dalam kalangan negara-negara ASEAN selepas Indonesia dan Filipina.

Sehingga semalam, lapan negeri kekal mencatat kumulatif positif melebihi 200,000, dengan Selangor di tempat pertama sebanyak 936,713, semakin menghampiri satu juta kes.

Ini diikuti Sabah sebanyak 334,506 kumulatif positif; Johor (315,675); Sarawak (258,895); Kuala Lumpur (249,770); Kedah (227,353); Kelantan (212,390); dan Pulau Pinang (207,049 kes).

Sehingga semalam, seramai 3,063,560 pesakit Covid-19 di seluruh negara telah sembuh, 32,634 kes kematian dan 298,976 kes masih aktif.

Daripada jumlah kes aktif itu, seramai 286,959 pesakit menjalani kuarantin di rumah; 3,758 ditempatkan di PKRC; 7,911 dimasukkan ke hospital; dan 348 pesakit lagi dirawat di ICU dengan 203 daripadanya memerlukan alat bantuan pernafasan.


Dakwaan ADUN minuman dicampur dadah tetap disiasat: Ayob Khan

Polis Diraja Malaysia (PDRM) akan menjalankan siasatan berhubung dakwaan Ahli Dewan Undangan Negeri (ADUN) Pasir Bedamar Terrence Naidu, kononnya minumannya telah dicampur dengan dadah sebelum ditangkap dalam satu serbuan di Pulau Pinang, baru-baru ini.

Pengarah Jabatan Siasatan Jenayah Narkotik (JSJ) Datuk Ayob Khan Mydin Pitchay berkata siasatan akan dijalankan sepenuhnya, sebelum kertas siasatan diserahkan kepada pejabat Timbalan Pendakwa Raya (DPP).

“Kita telah hantar sampel (urin) ke patologis untuk dapatkan laporan lengkap. Individu itu juga telah membuat laporan polis mendakwa ada yang telah memasukkan sesuatu dalam minuman. Itu pun kita akan siasat.

“Sesiapa sahaja boleh membuat dakwaan atau membuat laporan polis. Kita akan siasat selengkapnya sebelum kertas siasatan disiapkan, dan dihantar ke DPP untuk tindakan lanjut,” katanya memetik laporan Bernama.

Ayob Khan berkata siasatan juga dilakukan terhadap dua anggota polis, yang turut ditahan dalam serbuan di sebuah pusat hiburan karaoke pada Khamis.

Semalam, Terence Naidu dalam satu kenyataan mendakwa dihidangkan minuman ‘aneh’ sebelum ditahan polis dalam satu serbuan di sebuah pusat hiburan di Perai, Pulau Pinang kelmarin, kerana disyaki positif dadah.

ADUN DAP itu berkata sebelum ditahan, beliau diundang bertemu kawan-kawan yang juga pelanggan untuk perjumpaan dan makan sempena Tahun Baharu Cina.

Menurutnya, ekoran insiden itu, sebaik sahaja dibebaskan, beliau telah membuat laporan polis menyatakan beliau terdedah kepada anasir yang mencurigakan.


Kemuka penyata akaun palsu, 25 syarikat disiasat SPRM

Sebanyak 25 buah syarikat dikenal pasti terbabit dalam kes mengemukakan penyata akaun bank yang mengandungi butiran palsu kepada sebuah syarikat pembersihan di Kedah antara 2018 dan 2019.

Laporan Bernama mendedahkan menurut sumber Suruhanjaya Pencegahan Rasuah Malaysia (SPRM), kesemua syarikat itu dipercayai melakukan perbuatan tersebut bagi melayakkan mereka mendapatkan kontrak bernilai lebih RM60 juta daripada syarikat pembersihan itu.

Katanya, setakat ini SPRM telah menahan seramai 25 individu yang disyaki terlibat di Bangi, Selangor dan Pejabat SPRM Kedah, di sini pada kelmarin dan semalam.

“Pihak SPRM masih mencari lagi pihak terbabit dengan ada antara mereka yang dikenal pasti sudah menukar alamat,” katanya hari ini.

Hari ini dua lagi individu yang ditahan itu dikenakan reman selama enam hari bermula hari ini selepas Penolong Kanan Pendaftar Mahkamah Rendah Alor Setar Eliana Ismail membenarkan permohonan SPRM ke atas kedua-dua mereka yang berumur 37 dan 51 tahun.

Katanya, sehingga kini jumlah yang direman ialah 17 orang termasuk 15 individu yang direman antara tiga dan lima hari mulai semalam, manakala lapan lagi yang ditahan dibebaskan dengan jaminan SPRM.

Kesemua mereka yang terdiri daripada pemilik, pengarah dan pengurus syarikat selain kontraktor serta bekerja sendiri itu berusia antara 31 hingga 77 tahun.

Pengarah SPRM Kedah Datuk Shaharom Nizam Abd Manap ketika dihubungi mengesahkan penahanan itu dan memberitahu kes berkenaan disiasat mengikut Seksyen 18 Akta SPRM 2009.


Selepas beberapa bulan jawatan Ketua Audit kosong, kerajaan umum lantikan baharu

Kerajaan campuran mengumumkan Datuk Wan Suraya Wan Mohd Radzi dilantik sebagai Ketua Audit Negara baharu, berkuat kuasa esok.

Lantikan Ketua Audit yang baharu itu dibuat selepas beberapa bulan jawatan tersebut kosong apabila pentadbiran kerajaan Pakatan Harapan (PH)-UMNO tidak melantik penganti yang tamat kontrak pada Februari lalu.

Ketua Setiausaha Negara, Tan Sri Mohd Zuki Ali, berkata pelantikan itu dibuat selepas mendapat perkenan Yang di-Pertuan Agong dan perundingan dengan Majlis Raja-Raja.

“Dimaklumkan bahawa selaras dengan Perkara 105(1) Perlembagaan Persekutuan, Seri Paduka Baginda Yang di-Pertuan Agong, selepas berunding dengan Majlis Raja-Raja, memperkenankan pelantikan Datuk Wan Suraya Wan Mohd Radzi sebagai Ketua Audit Negara berkuat kuasa mulai 13 Jun 2023.

“Pelantikan beliau adalah berdasarkan kepada kepimpinan dan pengalaman luas sepanjang 29 tahun berkhidmat dalam perkhidmatan awam,” katanya dalam kenyataan hari ini.

Pengerusi Jawatankuasa Kira-Kira Wang Negara (PAC) , Datuk Mas Ermieyati Samsudin menggesa kerajaan segera mengisi jawatan Ketua Audit Negara yang dikosongkan sejak empat bulan lalu, dengan melantik individu berlatar belakang dalam perakaunan dan pengauditan.

“Kerajaan perlu melantik Ketua Audit Negara yang mempunyai latar belakang perakaunan dan pengauditan bagi memberi nilai tambah pada Jabatan Audit Negara dalam melaksanakan pengauditan secara profesional.

“Lantikan bekas KSU kementerian sebagai Ketua Audit Negara perlu dielak walaupun justifikasi pelantikan disebabkan mereka tahu mengenai selok-belok pentadbiran awam.

“Bagaimanapun, lebih baik Ketua Audit Negara mempunyai latar belakang profesional dalam bidang kewangan atau pengauditan,” katanya pada sidang media sebelum ini.

Untuk rekod, kekosongan jawatan Ketua Audit Negara itu selepas Datuk Seri Nik Azman Nik Abdul Majid tamat kontrak pada Februari lalu.


Pemuda PKR pula desak Ramasamy dipecat dari kerusi Timbalan KM

Anak Muda PKR Pulau Pinang mendesak kerajaan negeri memecat P Ramasamy daripada jawatan Timbalan Ketua Menteri II, susulan kenyataannya yang menggesa Perdana Menteri Datuk Seri Anwar Ibrahim memecahkan dominasi orang Melayu dalam sektor perkhidmatan awam.

Ketua Penerangan AMK Pulau Pinang, Abshar Nurasyraf menyifatkan Ramasamy sebagai liabiliti kepada Pakatan Harapan (PH) apabila berulangkali mengeluarkan kenyataan kontroversi yang tidak menguntungkan kerajaan, rakyat, mahupun negara.

“Ini bukan kali pertama beliau mengeluarkan kenyataan sebegini, malah sudah berulangkali.

“Isu ramai penjawat awam berbangsa Melayu bukanlah satu isu yang besar sebaliknya beliau cuba mencurah minyak ke api bertujuan hanya untuk mencari perhatian dan sokongan murahan pihak-pihak tertentu,” katanya menurut Mkini.

Abshar berkata Ramasamy sebagai pemimpin nombor dua di Pulau Pinang harus lebih sedar dan berhati-hati ketika mengeluarkan kenyataan.

“Tindakan memecat beliau sewajarnya dilakukan pada ketika ini untuk memberi peluang kepada pemimpin-pemimpin lain yang lebih berkaliber dan layak menjadi orang nombor dua di negeri ini,” katanya.

Absyar berkata dia yakin di bawah kepimpinan perdana menteri tidak akan wujud sebarang diskriminasi terhadap mana-mana kaum untuk mendapat tempat dalam mana-mana sektor pekerjaan dalam usaha membawa negara ke arah Malaysia Madani.

“Sehubungan dengan itu saya menyeru agar semua bertenang dan tidak melayani publisiti murahan yang keluar dari individu seperti ini.

“Harus saya ingatkan bahawa tunjang terhadap kekuatan dan kesepaduan yang dizahirkan oleh rakyat Malaysia pada hari ini wujud hasil daripada perpaduan rakyatnya, ia harus kita semarakkan, bukan dipecahkan,” katanya.

Bagaimanapun, menjawab gesaan supaya dia dipecat, Ramasamy memberitahu dia menyeru reformasi dalam sektor perkhidmatan awam, bukan untuk “memecahkan dominasi orang Melayu”.

“Ini adalah pembohongan terang-terangan yang diputar belit oleh media dengan agenda menyalahkan kaum tertentu,” katanya dalam jawapan ringkas kepada Malaysiakini melalui mesej Whatsapp malam tadi.

Kelmarin Ramasamy dalam catatan di Facebook berkata sektor perkhidmatan awam telah diperkukuhkan dan kini memerlukan reformasi.

Pemimpin DAP itu berkata, hujah lama yang memihak kepada penguasaan orang Melayu dalam perkhidmatan awam untuk mengimbangi penguasaan ekonomi kaum Cina, tidak lagi terpakai.

Ini katanya adalah antara hujah yang digunakan Mahathir Mohamad untuk menginstitusikan hegemoni orang Melayu dalam sektor awam khususnya perkhidmatan awam.


Infak #Aid4Palestine bantu perjuangan rakyat Palestin

Semangat jihad rakyat Palestin yang tinggi berasaskan keimanan yang kuat menjadi obor kepada perjuangan pembebasan bumi Palestin, mesti dibantu, kata Duta Khas Perdana Menteri Ke Timur Tengah, Datuk Seri Abdul Hadi Awang.

Sehubungan itu katanya, sebuah Sekretariat #Aid4Palestine ditubuhkan bagi mengumpul dana sebanyak RM1 juta untuk disalurkan kepada perjuangan rakyat Palestin yang kini sedang berperang dengan rejim Zionis Israel.

Beliau mengajak umat Islam negara ini untuk memberi tekanan kepada rejim Zionis Israel, termasuk memberi infaq dan sumbangan menerusi Sekretariat #Aid4Palestine sebagai tanda pengorbanan dan sayang kepada Masjid Al-Aqsa serta bumi Palestin.

Katanya, Sekretariat #Aid4Palestine itu dipengerusikan Ahli Dewan Undangan Negeri Batu Buruk, Terengganu, Muhammad Khalil Abdul Hadi.

“Sekretariat #Aid4Palestine akan berfungsi sebagai koordinator jaringan NGO dan masyarakat sivil bagi menggerakkan kempen kesedaran rakyat Malaysia terhadap perjuangan Palestin, serta menyelaras kutipan dana #Aid4Palestine melalui kaedah ‘crowdfunding’ dengan sasaran bantuan RM1 juta yang akan disalurkan terus ke bumi Palestin.

Setakat ini Abdul Hadi berkata, komitmen fasa pertama yang akan disalurkan menjelang 10 Syawal sudah mencecah RM350,000 hasil kutipan terkumpul NGO PASRelief, Yayasan Amal Malaysia, Muslim Care Malaysia Society dan Cakna Palestin Malaysia.

Mengulas mengenai konflik yang berlaku antara Palestin dan rejim Israel sekarang ini, Abdul Hadi berkata, tindakan zalik rejim Zionis itu wajib dikecam oleh seluruh rakyat dan pemimpin negara umat Islam sedunia yang cintakan bumi al-Aqsa.

“Perompak jalanan Zionis Israel berusaha untuk mengusir penduduk Palestin di kawasan Syeikh Jarrah supaya keluar daripada rumah-rumah mereka, dan selepas itu tanah dan hak mereka akan dirampas oleh Zionis Israel secara haram.

“Sehingga ke saat ini menjelang 1 Syawal 1442H, rakyat dan pejuang Palestin terus teguh mempertahankan bumi suci itu tanpa rasa gerun dan takut kepada musuh Allah SWT. Semangat jihad mereka yang tinggi berasaskan keimanan yang kuat menjadi obor kepada perjuangan pembebasan bumi Palestin,” katanya.


Melbourne cecah rekod pandemik walaupun hampir dua bulan ditutup

Victoria, salah satu negeri di Australia, hari ini merekodkan lonjakan kes baharu Covid-19, walaupun Melbourne diletakkan di bawah perintah sekatan yang ketat sejak hampir dua bulan lalu, tatkala pihak berkuasa bertungkus-lumus memperhebatkan pemberian vaksin kepada penduduknya.

Negeri itu melaporkan 1,438 jangkitan baharu, majoriti di Melbourne, melepasi kenaikan harian pada Rabu sebanyak 950 kes. Negeri itu turut merekodkan lima kematian baharu.

Sejak beberapa bulan lalu, bandar-bandar besar di Australia, seperti Melbourne, Sydney dan Canberra diletakkan di bawah perintah sekatan yang ketat bagi memerangi gelombang ketiga jangkitan Covid-19 susulan penularan varian Delta yang pantas.

Pihak berkuasa Australia telah mengetepikan strategi sifar Covid-19, sebaliknya kini menumpukan usaha inokulasi penduduknya setelah melihat vaksinasi sebagai jalan keluar untuk membuka kembali negara itu.

Rekod baharu jangkitan di Victoria menyusul ketika Kerajaan Pusat memutuskan untukmenghentikan sokongan kewangan kecemasan kepada perniagaan yang teruk terjejas akibat langkah sekatan dan penutupan, seiring rancangan menamatkan sokongan kepada pekerja yang dijangkiti Covid-19.

Bendahari Persekutuan Josh Frydenberg berkata bantuan sementara akan dihentikan sebaik sahaja 80% populasi dewasa di negeri dan wilayah di Australia menerima vaksin lengkap.

“Kami tidak dapat menghapuskan virus, kami perlu belajar untuk hidup bersamanya dengan cara yang selamat,” kata Frydenberg dalam satu kenyataan.

Keputusan kerajaan Persekutuan untuk menghentikan bantuan sokongan, yang dibahagi sama rata antara negeri-negeri dan Canberra, akan memberi tekanan kepada negeri bebas Covid untuk memastikan ekonomi mereka dibuka dan mengelak penutupan untuk memerangi wabak itu pada masa depan.

Perdana Menteri Scott Morrison menekan semua negeri dan wilayah di Australia supaya mulai hidup dengan virus tersebut setelah inokulasi penuh mencapai 70 peratus hingga 80 peratus.

Namun, Queensland dan Australia Barat, yang kebanyakannya bebas Covid-19, menyatakan mereka mungkin menunda pembukaan semula negeri itu.

Walaupun terdapat penularan varian Delta, jumlah kes di Australia kekal sekitar 104,000 dan kematian pada 1,283, jauh di bawah negara lain yang setaraf. – Agensi


Kecewa digugurkan, Bung Moktar kata UMNO tak iktiraf Kabinet baharu Hajiji

Selepas digugurkan daripada pentadbiran kerajaan negeri Sabah, Datuk Seri Bung Moktar Radin menegaskan UMNO tidak mengiiktiraf lantikan portfolio menteri baharu termasuk Timbalan Ketua Menteri.

Pengerusi UMNO-Barisan Nasional (BN) Sabah itu mendakwa lantikan yang diumumkan Ketua Menteri Sabah, Datuk Seri Hajiji Noor tersebut tidak mewakili UMNO dan membelakangkan parti.

“Pelantikan kabinet baharu melibatkan dua ADUN UMNO ini tidak mewakili parti, dan kita tidak membuat sebarang pengiktirafan berkenaannya.

“Ketua Menteri, Datuk Seri Hajiji Noor juga tidak boleh mengatakan atau mengiktiraf mereka ini mewakili UMNO dalam barisan kabinetnya, “katanya dalam satu kenyataan.

Bung Moktar yang juga Ahli Dewan Undangan Negeri (ADUN) Lamag itu berkata UMNO Sabah akan membawa perkara itu kepada Presiden, Datuk Seri Ahmad Zahid Hamidi untuk diambil tindakan susulan perkembangan terbaharu kemelut politik di Sabah itu.

“Kita akan berbincang dengan Presiden (Datuk Seri Ahmad Zahid Hamidi) untuk mengambil sebarang tindakan selanjutnya,” katanya.

Terdahulu, Hajiji mengumumkan rombakan dalam Kabinetnya apabila melantik Datuk Ir Shahelmey Yahya (Tanjung Keramat) sebagai Timbalan Ketua Menteri III merangkap Menteri Kerja Raya Sabah yang baharu manakala Datuk James Ratib (Sugut) dilantik sebagai Menteri Pembangunan Masyarakat dan Kesejahteraan Rakyat Sabah.

Kedua-dua termasuk tiga lagi ADUN UMNO lain sebelum ini tidak menyertai gerakan Pengerusi BN Sabah untuk menarik sokongan Ketua Menteri dan menyokong Hajiji.

Dalam masa yang sama, beliau turut menjelaskan bahawa dengan adanya kabinet baharu itu, Ketua Menteri sekaligus memperlihatkan sikap membelakangkan pandangan Perdana Menteri untuk menubuhkan satu kerajaan perpaduan

“Ketua Menteri nampaknya membelakangkan pandangan Perdana Menteri (PM) untuk menubuhkan kerajaan perpaduan di Sabah, perlu diingat pembentukan kerajaan pusat, BN merupakan penyumbang kepada kerajaan Perpaduan.

“Saya juga berharap Ketua Menteri bersikap adil dengan rakan-rakan dalam kabinet tanpa melibatkan campur tangan secara langsung dalam pentadbiran Kementerian masing masing.

“Jangan hanya mengaut keuntungan dan rakyat diabaikan, buatlah perubahan untuk rakyat dan negeri Sabah,” katanya.

UMNO Sabah bersedia utk menjadi pembangkang dan kita akan memainkan peranan secara berkesan.


PRU-15: Cleopatra berhasrat tanding di Parlimen Batu

Aktivis media sosial terkenal Nur Fathiah Syazwana Shaharuddin mengintai hasrat bertanding di kerusi Parlimen Batu pada Pilihan Raya Umum Ke-15 (PRU-15), 19 November depan.

Lebih dikenali sebagai Cleopatra, beliau berkata tidak bimbang untuk bersaing dengan nama-nama besar politik negara.

Nur Fathiah berkata menjadi calon Bebas akan memberinya kebebasan dan keistimewaan untuk bersuara berkaitan perkara yang benar-benar dipercayainya dan realistik tentang apa yang boleh dicapainya.

Pada PRU lalu, calon Bebas yang disokong PKR P Prabakaran menang kerusi itu dengan majoriti 24,438 undi, mengetepikan Dr Dominic Lau Hoe Chai dari Barisan Nasional, calon PAS Azhar Yahya dan seorang lagi calon Bebas Datuk VM Panjamothy. Prabakaran kemudiannya menyertai PKR.

Nur Fathiah yang juga pengarah sebuah syarikat pertahanan dan keselamatan berkata, dia sudah lama meminati politik.

Kesaksamaan gender akan menjadi antara isu yang akan diperjuangkannya, tambahnya menurut The Star.

“Saya berusaha untuk melihat kesaksamaan jantina. Tiada apa yang lelaki boleh lakukan yang tidak boleh dilakukan oleh wanita.

“Wanita masa kini setanding dengan lelaki dari segi kemampuan dan kemampuan. Saya akan bekerja keras untuk memastikan peluang yang sama,” katanya.

Dan sekiranya dia memenangi kerusi itu, Nur Fathiah berkata rancangan segeranya adalah untuk menangani isu masyarakat dan masalah yang menjejaskan peniaga serta melihat ketersambungan komuter di kawasan itu.

Tambah Nur Fathiah, isu lain yang akan ditumpukannya termasuk isu kesesakan berhampiran flat PPR dan peningkatan aktiviti ekonomi.

Semakan di akaun Twitter juga menunjukkan Nur Fathiah memuat naik tawaran pekerjaan sebagai ejen mengira undi, dan sukarelawan dengan gaji ditawarkan antara RM100 hingga RM150 sehari, dengan makanan dan baju-T percuma disediakan.

Aktivis dan peguam Siti Kasim juga dikatakan merancang untuk bertanding di Batu.


Kes baharu Covid-19 minggu lalu naik, kematian turun: KP Kesihatan

Jumlah kes baharu Covid-19 di Malaysia bagi Minggu Epidemiologi (ME) ke-24 dari 12 hingga 18 Jun meningkat sebanyak 27.9 peratus atau 11,096 kes kepada 14,195 kes berbanding pada minggu sebelumnya (ME ke-23).

Ketua Pengarah Kesihatan Tan Sri Dr Noor Hisham Abdullah bagaimanapun berkata bilangan kes kematian pada ME ke-24 mencatat penurunan sebanyak 16 peratus iaitu 21 kes berbanding 25 kes pada minggu sebelumnya, menjadikan jumlah kumulatif kematian akibat Covid-19 setakat ini 35,732.

Beliau berkata purata kes aktif setiap hari bagi ME ke-24 pula meningkat sebanyak 9.3 peratus iaitu 24,053 kes berbanding ME ke-23 manakala jumlah kumulatif kes baharu kini 4,538,922.

“Purata kadar kebolehjangkitan Covid-19 (nilai Rt) pula menunjukkan peningkatan 12.5 peratus iaitu 1.08 berbanding 0.96 pada minggu sebelumnya,” kata beliau dalam kenyataan hari ini.

Menurut beliau bilangan kes sembuh pada ME ke-24 menurun 2.6 peratus (10,806 kes kepada 10,524 kes) berbanding ME ke-23, menjadikan kumulatif kes sembuh sebanyak 4,476,829 kes.

Sementara itu, Dr Noor Hisham berkata tiada perubahan ketara bagi jumlah kemasukan pesakit Covid-19 ke fasiliti kesihatan iaitu hospital serta Pusat Kuarantin dan Rawatan Covid-19 (PKRC) bagi setiap 100,000 penduduk untuk ME ke-24 berbanding ME sebelumnya.

“Bagaimanapun, jumlah kemasukan pesakit Covid-19 ke hospital awam bagi setiap 100,000 penduduk meningkat empat peratus. Jumlah kes memerlukan alat bantuan pernafasan juga meningkat 33 peratus.

“Secara keseluruhan, penggunaan katil PKRC menurun satu peratus dan penggunaan katil bukan kritikal pula meningkat satu peratus serta penggunaan katil unit rawatan rapi (ICU) meningkat dua peratus,” katanya.

Dr Noor Hisham berkata kes positif Covid-19 yang dipantau Pusat Penilaian Covid-19 (CAC) seluruh negara menunjukkan peningkatan dengan kedatangan pesakit ke CAC meningkat 22.1 peratus dan bilangan kes Covid-19 baharu yang menjalani pemantauan di rumah juga meningkat 37.6 peratus.

Bilangan kes Covid-19 yang dirujuk CAC ke PKRC atau hospital pula meningkat sebanyak 11.4 peratus, katanya. – Bernama


Bakal penghuni rumah PPR perlu hadiri kursus kesedaran sivik, kata KPKT

Bermula tahun ini, individu bakal memiliki rumah berstrata di bawah Program Perumahan Rakyat (PPR) perlu menghadiri kursus kesedaran sivik bagi memberi kesedaran, pemahaman dan tanggungjawab mengenai hidup berkomuniti dan adab kejiranan.

Menteri Pembangunan Kerajaan Tempatan Nga Kor Ming berkata, kursus berkenaan akan meliputi taklimat mengenai pentingnya membayar yuran penyelenggaraan, menjaga kebersihan dan mengelakkan vandalisme, menurut laporan Bernama.

“Kesedaran sivik yang tinggi akan menjadikan komuniti tersebut lebih mesra alam dan mesra komuniti.

“Sebab itu mereka perlu hadir kursus kesedaran sivik kerana semua pihak perlu faham apabila kita menikmati kemudahan (disediakan di perumahan) ada juga tanggungjawabnya oleh penghuni. Oleh itu, sebelum ambil kunci rumah kena hadir kursus,” katanya dalam temu bual dengan Bernama baru-baru ini.

PPR adalah program kerajaan untuk penempatan semula setinggan dan memenuhi keperluan tempat kediaman bagi golongan berpendapatan rendah yang dilaksana Jabatan Perumahan Negara.

Ia terdiri daripada dua kategori iaitu PPR Disewa dan PPR Dimiliki, yang kedua-duanya menggunakan spesifikasi perancangan dan reka bentuk perumahan kos rendah ditetapkan dalam Standard Perumahan Kebangsaan Bagi Perumahan Kos Rendah Rumah Pangsa (CIS2).

Bagaimanapun, terdapat banyak isu dikaitkan dengan mereka yang tinggal di kawasan PPR seperti vandalisme, kebersihan, membuang sampah dari tingkat atas dan adab kejiranan sehingga turut dilaporkan dalam media tempatan.

Beliau berkata pihaknya menyarankan semua PPR sedang dirancang turut merangkumi unsur-unsur komersial seperti memiliki kedai serbaneka dan kemudahan perbankan, selain utiliti asas seperti internet, elektrik dan air bagi menambah daya tarikan terhadap PPR berkenaan.

“Kita akan masukkan ciri-ciri baharu pada projek perumahan ini supaya lebih berdaya huni, mesra alam, mesra penghuni dan masukkan elemen komersial serta landskap lebih selesa kepada penghuni,” katanya.

Nga berkata, menerusi Belanjawan 2023, sebanyak RM367 juta diperuntukkan bagi pembangunan PPR baharu yang bakal memanfaatkan 12,400 penghuni manakala RM358 juta bagi pembinaan 4,250 unit Rumah Mesra Rakyat di bawah Syarikat Perumahan Negara Berhad.

Sementara itu, beliau berkata menerusi belanjawan itu juga, kira-kira 100,000 penghuni di 56 PPR bakal menikmati internet percuma selama sembilan bulan.

“Tahun ini juga kita berjaya dapat peruntukan khas RM50 juta untuk tukar lif rosak dan usang di PPR.

“Saya sasar tukar 100 lif setahun, sepenggal (pemerintahan) boleh tukar 500 lif,” katanya.


Jabatan Mufti Perak arah alih replika capal dalam mihrab

Jabatan Mufti Negeri Perak sudah mengarahkan replika papan kayu berbentuk capal (selipar) yang diletakkan di bahagian mihrab sebuah surau dan tular di media sosial, dialihkan ke ruang lain yang lebih bersesuaian.

“Ini bersesuaian dengan konsep sad al’zariah dengan maksud menutup pintu-pintu atau jalan-jalan yang boleh membawa kepada perkara yang diharamkan.

“Dalam masa yang sama, netizen dan orang ramai dinasihatkan agar menjauhi perbuatan melabel sesuatu pihak dengan label yang melampau seperti kafir, fasiq dan sebagainya tanpa melakukan proses tabayyun terlebih dahulu,” kata bahagian fatwa jabatan itu dalam satu kenyataan, semalam.

Kenyataan itu menyebut siasatan awal mendapati replika itu diletakkan di bahagian mihrab kira-kira setahun yang lalu dan perbuatan itu diakui pihak pengurusan madrasah atau surau berkenaan sebagai hanya sekadar untuk hiasan.

Katanya, pihak surau atau madrasah berkenaan perlu peka dengan persekitaran semasa dan telahan masyarakat awam dengan menutup pintu-pintu fitnah serta menolak perkara yang boleh membawa kepada unsur pemujaan.

Menurut kenyataan itu, isu capal berkenaan mempunyai kaitan dengan tabarruk iaitu mengambil keberkatan terhadap sesuatu yang terkait dengan peninggalan Nabi Muhammad SAW.

“Hukum tabarruk dengan kesan-kesan Nabi memang dibolehkan dalam Islam berdasarkan hadis-hadis yang sahih, tetapi ia adalah kesan langsung dari peninggalan Nabi seperti capal, bekas minuman, rambut Nabi dan sebagainya, adapun replika ia bukan lagi disebut ‘athar al-nabiy’.

“Kecintaan kepada Nabi dan insan yang soleh di sisi Allah boleh dizahirkan dengan pelbagai cara dan pendekatan yang sewajarnya dan hendaklah menjauhi dari membuka ruang kepada perkara yang boleh membawa kepada bid’ah, tahyul, khurafat dan sebagainya yang jauh dari ajaran syarak,” katanya.


Awasi musuh terus hasut rakyat benci kerajaan

Usaha memburuk-burukkan kerajaan kerana melaksanakan prosedur operasi standard (SOP) Perintah Kawalan Pergerakan (PKP), termasuk menuduh kerajaan Perikatan Nasional (PN) gagal menangani pandemik Covid-19, akan berterusan.

Musuh-musuh kerajaan ini sentiasa menggunakan media massa untuk mengecam keputusan kerajaan, selain tidak berhenti menghasut rakyat membenci kerajaan.

Justeru, Ahli Parlimen Tumpat Datuk Che Abdullah Mat Nawi mengingatkan rakyat supaya jangan terjebak dengan dakyah musuh yang tidak pernah berhenti menghasut orang ramai, khususnya berkaitan PKP.

“Mereka (musuh) menggunakan media massa mengecam kerajaan berikutan pelaksanaan PKP 3,0 menjelang Aidilfitri.

“Mereka juga menghasut rakyat dengan mendakwa kerajaan tidak tetap pendirian, sering berubah-ubah dalam keputusan berkaitan pandemik Covid-19,” katanya dalam kenyataan hari ini.

Timbalan Menteri Pertanian dan Industri Makanan II itu mengingatkan rakyat bahawa apa yang kerajaan lakukan sekarang adalah untuk memutuskan rantaian Covid-19 yang semakin membimbangkan.

“Perubahan yang dilakukan kerajaan sama ada dalam PKP, PKPB atau seumpamanya bersandarkan perkembangan semasa yang sering berubah-ubah.

“Bila kita buat PKP mereka persoal kenapa buat, jika tak buat mereka juga akan persoal kenapa tidak buat dan sebagainya,” katanya.


3 saksi positif Covid-19, perbicaraan kes rogol Adun Tronoh ditangguh

Mahkamah Tinggi Ipoh hari ini menangguhkan perbicaraan kes rogol pembantu rumah membabitkan Ahli Dewan Undangan Negeri (Adun) Tronoh, Paul Yong Choo Kiong berikutan tiga saksi pendakwaan disahkan positif Covid-19.

Hakim Datuk Abdul Wahab Mohamed menetapkan selama lapan hari iaitu 23 hingga 25 Jun dan 12 hingga 16 Julai sebagai tarikh perbicaraan bagi menyambung prosiding pada hari ini yang ditangguhkan pada kira-kira 12 tengah hari tadi, lapor Bernama.

Mahkamah membuat ketetapan itu selepas pihak pendakwaan memohon agar kes ditangguhkan ke tarikh lain kerana tiga orang saksi yang bertanggungjawab ke atas rakaman kamera litar tertutup (CCTV) sedang dikuarantin.

Pengarah Pendakwaan Negeri Perak Datuk Jamil Aripin berkata, ketiga-tiga saksi polis itu bertanggungjawab ke atas rakaman CCTV yang merupakan antara bukti utama pihak pendakwaan.

“Tanpa tiga saksi ini dipanggil, kami tidak boleh memanggil saksi lain untuk menunjukkan rakaman tersebut,” katanya.

Abdul Wahab turut menetapkan 28 Mei bagi serahan jawapan pihak pembelaan dan keputusan berhubung permohonan pihak pendakwaan untuk dua saksi mengemukakan keterangan mengikut Akta Perlindungan Saksi 2009.

Terdahulu, perbicaraan hari keempat pada kira-kira 10.30 pagi tadi dimulakan dengan keterangan saksi pendakwaan kelapan iaitu ASP Razak Sulaiman yang menahan Yong ketika tertuduh hadir ke Bahagian Siasatan Jenayah Ibu Pejabat Polis Daerah Ipoh pada kira-kira 9 malam, 9 Julai 2019.

Mahkamah kemudian memanggil saksi kesembilan iaitu Thong Wan Cheng, 54, yang merupakan setiausaha di agensi pekerjaan pembantu rumah yang terletak di Bercham.

Ketika pemeriksaan utama oleh Timbalan Pendakwa Raya Liyana Zawani Mohd Radzi, Thong memberitahu pada 8 Julai 2019 kira-kira 11 pagi, operator agensi pekerjaan itu menerima panggilan dari penerima aduan di Jabatan Tenaga Kerja, Kedutaan Besar Republik Indonesia (KBRI) di Kuala Lumpur, Riki Sapari yang memaklumkan dia dihubungi mangsa dan mendakwa telah dirogol majikannya.

“Saya telah menghubungi Riki semula melalui aplikasi WhatsApp selepas dia tidak menjawab panggilan saya dan Riki meminta saya membuat laporan polis serta pergi menyelamatkan mangsa di rumah majikannya,” kata saksi.

Thong berkata, bagaimanapun pemandu dan staf kaunselor agensi pekerjaan itu yang pergi ke rumah Yong pada kira-kira 1.30 tengah hari diberitahu bahawa mangsa berusia 24 tahun itu sudah tidak lagi berada di rumah berkenaan selain sejambak kunci rumah tersebut turut hilang.

Pihak pendakwaan diketuai Jamil dengan dibantu Liyana Zawani dan Ainul Wardah Shahidan sementara pasukan pembelaan diketuai peguam Datuk Rajpal Singh.

Yong, 51, yang menghadapi pertuduhan merogol mangsa di kediamannya di Meru Desa Park pada 7 Julai 2019 antara 8.15 malam dan 9.15 malam, pertama kali dihadapkan ke Mahkamah Sesyen di sini pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Kes itu kemudian dipindahkan ke Mahkamah Tinggi selepas Mahkamah Persekutuan membenarkan permohonan pihak pembelaan.


Presiden UMNO sudah tidak boleh bersabar lagi, kata Tajuddin

Kritikan yang terlalu kuat kumpulan penentang dalam UMNO menyebabkan Presiden, Datuk Seri Ahmad Zahid Hamidi sudah tidak boleh bersabar lagi dan perlu mengambil tindakan tegas terhadap mereka yang dianggap sebagai musuh dalam selimut, kata Datuk Seri Tajuddin Abdul Rahman.

Ahli Majlis Kerja Tertinggi UMNO itu menyifatkan Zahid sebagai seorang yang penyabar walaupun pelbagai kecaman dibuat terhadapnya bagaimanapun apabila tiba masanya tindakan perlu diambil bagi menjaga parti daripada dirosakkan kumpulan yang tidak sehaluan.

“Selama ini, dia sabar. Kalau ikuti perkembangan ini, presiden ini sabar. Tapi sampai masa dia tak boleh lagi sabar. Kalau dia biarkan seolah-olah parti ini presidennya lemah, tidak boleh tangani masalah dalam parti.

“Jadi saya rasa memang sudah sampai masanya presiden menunjukkan ketegasan dalam kepimpinannya. Tiada yang salah,” katanya dipetik semasa Majlis Iftar Bersama Media dan Previu Video Raya Kumpulan Prasarana semalam.

Tajuddin juga menyokong tindakan diambil Zahid terhadap pemecatan Datuk Seri Dr Shahidan Kassim sebagai Pengerusi Badan Perhubungan UMNO Negeri Perlis.

“Apa nak dipertikaikan lagi? Reda saja. (Keputusan) itu tiada masalah. Bukan dia melanggar peraturan atau perlembagaan parti. Itu proses biasa,” katanya.

Tajuddin antara penyokong kuat Zahid walaupun sebelum ini terpalit dalam klip audio tular terlibat dalam pakatan sulit dengan Ketua Pembangkang, Datuk Seri Anwar Ibrahim.

Zahid kini berdepan kritikan kuat susulan pendedahan klip audio tersebut, malah dilihat menjadi punca kepada perpecahan dalaman UMNO yang sedang berlaku ketika ini.

Pemecatan Shahidan juga dipercayai mempunyai kaitan dengan kritikannya terhadap Zahid yang mendesak supaya membuat pengakuan berhubung klip audio tersebut.

Shahidan juga mendakwa Zahid merancang secara senyap-senyap untuk menjalinkan kerjasama dengan Anwar walaupun semasa Perhimpunan Agung UMNO (PAU) ketetapan sudah dibuat dengan menolak sebarang bentuk kerjasama dengan parti pembangkang.

Zahid juga sebelum ini dikaitkan dengan surat sokongan terhadap Anwar yang ditandatangani bersama bekas Perdana Menteri, Datuk Seri Najib Razak dan kemudiaan dihantar ke Istana Negara.

Untuk rekod, kedua-dua mereka sehingga hari ini masih belum menafikan kesahihan surat sokongan yang dihantar ke Istana Negara tersebut.


UMNO tak setuju cadangan kerajaan negeri roboh Stadium Shah Alam

Stadium Shah Alam, yang menjadi ikon kepada pembangunan sukan negeri, tidak sepatutnya dirobohkan jika diselenggara dengan baik oleh kerajaan negeri, kata Pengerusi Badan Perhubungan UMNO Selangor Tan Sri Noh Omar.

Beliau berkata adalah sesuatu yang mendukacitakan jika kerajaan negeri mengambil keputusan itu kerana pembangunan yang sedia ada sepatutnya diteruskan kesinambungannya walaupun diterajui oleh kerajaan dan parti berbeza, lapor Bernama.

Noh berkata sebagai anak Selangor, Stadium Shah Alam mempunyai nilai sentimental kepada dirinya dan rakyat negeri itu.

“Kalau nak diruntuhkan, saya rasa dukacita kerana sepatutnya stadium terbesar dan terhebat di negeri Selangor itu diteruskan (tidak diroboh) dan penyelengaraan perlu dibuat.

“Sepatutnya bila sudah tiga penggal memerintah, stadium itu diselenggara dan dijaga sebagaimana yang kita (kerajaan Barisan Nasional) buat dahulu.

“Ia seperti rumah, kalau dibiarkan 10 tahun baru nak baiki, memang ia kena runtuh… sayang kalau nak roboh dan bina baharu,” katanya kepada pemberita semasa Program Korban Perdana Parlimen Tanjung Karang di sini hari ini.

Noh, yang juga Menteri Pembangunan Usahawan dan Koperasi, berkata persoalan sama ada kerajaan negeri melakukan kerja-kerja penyelenggaraan ke atas stadium yang dibina pada 1994 itu perlu dijawab oleh Menteri Besar Datuk Seri Amirudin Shari.

Sebelum ini, media melaporkan Amirudin tidak menafikan terdapat cadangan untuk merobohkan Stadium Shah Alam dan pihaknya akan menjelaskan secara terperinci mengenai cadangan pembangunan terbaharu stadium itu pada 16 Julai ini.


Boleh merayau seluruh Malaysia nanti tapi ingat SOP, kata Muhyiddin

Orang ramai boleh merentas negeri tidak lama lagi selepas Majlis Pemulihan Negara (MPN) menimbang untuk memperhalusi pembukaan semula sempadan yang bakal diputuskan pada Oktober ini, kata mantan Perdana Menteri (PM) Tan Sri Muhyiddin Yassin.

Pengerusi MPN tersebut berkata apabila kebenaran diberikan nanti, orang ramai boleh merayau bagaimanapun perlu sentiasa mematuhi prosedur operasi standard (SOP) bagi mengelak penularan Covid-19 yang sudah menjejaskan kehidupan seharian hampir dua tahun kini.

“Kalau (melihat apa) yang dimaklumkan tadi, kemungkinan pada Oktober, sama ada awal atau selewat-lewatnya pertengahan Oktober.

“Jadi saudara boleh pergi ‘merayau’ seluruh Malaysia, tapi ingat (untuk patuh) SOP,” katanya pada sidang media di Putrajaya hari ini.

Menurut Muhyiddin, isu pembukaan sempadan sudah dikemukakan kepada Menteri terlibat yang turut bersama dalam Mesyuarat MPN dipengerusikan beliau dan ia sedang dalam dipertimbangkan.

“Soal isu pembukaan sempadan, saya bangkitkan tadi dan ada respons.

“Ia sedang diperhalusi oleh menteri-menteri terlibat (dan) akan dibincang minggu ini juga untuk menentukan apakah kewajaran agar semapan dibuka, untuk membolehkan orang kita ke luar negara,” katanya lagi.

Jelasnya, keputusan berkenaan perkara itu akan membawa kesan besar kepada pemulihan negara, antaranya dengan kemasukan pelancong, pekerja dan pelabur luar negara.

Dalam pada itu, Muhyiddin juga mengulang semula kenyataan Menteri Kesihatan Khairy Jamaluddin Abu Bakar sebelum ini berhubung kebenaran perjalanan rentas negeri selepas kadar vaksinasi melepasi 90 peratus.

Sementara itu, Muhyiddin mengumumkan mesyuarat hari ini setuju untuk menubuhkan Majlis Pemulihan Negeri yang akan berperanan melaksanakan keputusan yang dibuat oleh MPN.

Majlis itu akan dipengerusikan Menteri Besar atau Ketua Menteri.

Dengan penubuhan majlis itu, katanya lagi, Jawatankuasa Tindakan Pembangunan Daerah sedia ada akan menjadi “mekanisme pelaksanaan dan pemantauan inisiatif pemulihan negara di peringkat daerah”.

“Cadangan penubuhan Majlis Pemulihan Negeri dan mekanisme yang berkaitan akan dikemukakan kepada PM dan Jemaah Menteri untuk pertimbangan dan persetujuan.

Antara perkara lain yang dibincangkan adalah persediaan pembukaan semula sekolah dan institusi pengajian tinggi, katanya lagi.

Terdahulu hari ini, Muhyiddin pertama kali mempengerusikan Mesyuarat MPN selepas dilantik menduduki jawatan itu, tidak lama selepas meletakkan jawatan sebagai PM.


Pertembungan MUDA-PKR di Larkin, Anwar berdukacita

Presiden PKR Datuk Seri Anwar Ibrahim kecewa dengan pertembungan di kerusi Dewan Undangan Negeri (DUN) Larkin antara PKR dan Parti Ikatan Demokratik Malaysia (MUDA) pada Pilihan Raya Negeri (PRN) Johor.

Beliau berkata semasa mesyuarat mengenai pengagihan kerusi, tiada masalah timbul antara PKR dan parti komponen Pakatan Harapan (PH) yang lain kerana keputusan dibuat dengan semangat setiakawan, menurut laporan Bernama.

“Kita dengan PH tiada masalah, berunding semasa mesyuarat… akhirnya kita patuh kepada semangat setiakawan, tetapi ini tidak berlaku di Larkin (dengan MUDA), sudah tentu dukacita,” katanya kepada pemberita selepas hadir program bersama Majlis Belia Malaysia (MBM) di Pejabat Daerah dan Tanah Port Dickson.

PRN Johor kali ini menyaksikan pertembungan enam penjuru di DUN Larkin melibatkan Rasid Abu Bakar mewakili MUDA, Hairi Md Shah (Barisan Nasional) dan calon PKR Dr Zamil Najwah Arbain.

Turut bertanding di Larkin ialah calon Perikatan Nasional (PN) Zulkifli Bujang, selain pakar motivasi dan pendakwah bebas Norramadan Buan yang merupakan calon Bebas serta calon Parti Pejuang Mohamad Riadz Mohamad Hashim.

Ditanya mengenai kesan daripada pertembungan kerusi tersebut, Anwar berkata rakyat harus menilai kedudukan sebenar bahawa perlunya satu pembangkang yang kuat, konsisten serta tidak boleh disogok dan dibeli.

Dalam pada itu beliau berkata PH masih belum menentukan calon Menteri Besar Johor jika menang nanti dan perbincangan sebelum ini lebih fokus kepada strategi kemenangan parti pada PRN Johor itu nanti.

“Calon Menteri Besar belum ditentukan, kita mahu pastikan kemenangan, ada perbincangan awal tetapi tiada yang serius, baru-baru ini kita bincang tentang kerusi, strategi bersama antara pakatan DAP serta Parti Amanah,” katanya.

Pada PRN Johor kali ini, Amanah dan DAP bertanding menggunakan logo PH manakala PKR menggunakan logonya sendiri.


Kluster pendidikan terus bertambah, 18 lagi dikesan di 9 negeri semalam

Lapan belas daripada 22 kluster Covid-19 yang dikesan semalam melibatkan kluster pendidikan, menjadikan keseluruhannya sejak 1 Januari lalu sebanyak 138 kluster kategori itu dilaporkan.

Semua kluster baharu pendidikan itu dikesan di sembilan negeri yang melibatkan 268 kes positif Covid-19, dengan kebanyakannya membabitkan pelajar sekolah.

Tiga daripada kluster pendidikan itu masing-masing dilaporkan di Pahang serta Sabah; masing-masing dua kluster di Pulau Pinang, Perak, Kelantan, Negeri Sembilan serta Johor; dan masing-masing satu di Selangor serta Kuala Lumpur.

Di Pahang kluster pendidikan yang terlibat ialah Kluster Alor Akar di Kuantan melibatkan tujuh kes; Kluster Jalan Maran-Temerloh, Temerloh (13 kes); dan Kluster Jalan Pantai Empat, Rompin (25 kes).

Di Sabah melibatkan Kluster Jalan Terusan di Lahad Datu membabitkan 10 kes; Kluster Puri Seberang Keningau, Keningau (19 kes); dan Kluster Jalan Kiulu, Tuaran (15 kes).

Di Pulau Pinang, kluster pendidikan yang terbabit ialah Kluster Kubang Semang di Seberang Perai Tengah dengan 10 kes; dan Kluster Jalan Lembah, Timur Laut (sembilan kes).

Di Perak melibatkan Kluster Jalan Sultan Iskandar Shah, Kuala Kangsar dengan 12 kes; dan Kluster Kelimat Sungai Siput, Kuala Kangsar (enam kes).

Di Kelantan membabitkan Kluster Lorong Manar, Pasir Puteh sebanyak lapan kes; dan Kluster Dabong di Kuala Krai melibatkan lapan jangkitan.

Di Negeri Sembilan pula kluster pendidikan melibatkan Kluster Persiaran Pendidikan Enstek di Seremban dengan 50 kes positif Covid-19; dan Kluster Lorong Ilmu, Seremban (19 kes).

Di Johor melibatkan Kluster Jalan Anggor Kota, Kota Tinggi dengan 13 kes; dan Kluster Jalan Junid Muar, di Muar (13 kes).

Manakala kluster pendidikan di Selangor direkodkan di Hulu Langat serta Gombak membabitkan Kluster Kampung Baru Semenyih dengan 18 jangkitan; dan Kluster Jalan Genting Kelang, Titiwangsa, Kuala Lumpur melibatkan 13 jangkitan.

Sementara itu empat kluster lagi yang dikesan semalam membabitkan dua di tempat kerja, dan masing-masing satu komuniti serta kumpulan berisiko tinggi.

Kelmarin, Ketua Pengarah Kesihatan Tan Sri Dr Noor Hisham Abdullah mendedahkan hasil siasatan Pejabat Kesihatan Daerah ke atas kes dan kluster pendidikan antara lain berpunca daripada ketidakpatuhan terhadap prosedur operasi standard (SOP) ketika di sekolah dan luar waktu persekolahan formal, terutama di asrama.

Punca lain ialah:


Peperiksaan SPM 2021 akan ditunda tahun depan

Peperiksaan Sijil Pelajaran Malaysia (SPM) 2021 akan ditunda ke tahun depan ekoran penularan pandemik Covid-19 yang semakin meningkat, kata Kementerian Pendidikan Malaysia (KPM).

Keputusan tersebut diumum Menterinya, Datuk Radzi Jidin yang berkata ujian lisan dan amali sains bagi SPM 2021 akan diadakan pada Februari 2022 manakala peperiksaan bertulis pada Mac 2022.

Radzi berkata Kementerian Pendidikan (KPM) membuat keputusan itu setelah mengambil kira keadaan semasa dan cabaran yang perlu dilalui oleh calon SPM 2021.

“Pengalaman KPM mengurus SPM 2020 membolehkan kita menganjak tempoh atau tarikh peperiksaan 2021 ke 2022 dan yakin segala proses berkaitan dengan SPM 2021 akan berjalan lancar seperti yang dilaksanakan pada SPM 2020,” katanya pada sidang media hari ini.

Terdahulu, KPM mengumumkan keputusan peperiksaan SPM bagi tahun 2020 akan diketahui pada 10 Jun nanti.

Peperiksaan SPM 2020 juga terpaksa dianjakkan ke Mac tahun ini ekoran penularan wabak Covid-19.

Radzi berkata, berdasarkan pengalaman menguruskan peperiksaan SPM 2020, KPM katanya kini lebih bersedia.

Katanya, KPM telah menyediakan prosedur operasi standard (SOP) yang terbaik bagi memastikan keselamatan calon peperiksaan.


Melaka beri amaran patuhi SOP atau tutup bazar Ramadan

Kerajaan Melaka sedang mempertimbangkan untuk membatalkan bazar Ramadan selepas ada pihak penganjur yang gagal memastikan prosedur operasi standard (SOP) ditetapkan dipatuhi.

Ketua Menteri Melaka, Datuk Seri Sulaiman Md Ali berkata, kerajaan negeri menerima aduan suasana bersesak-sesak di bazar Ramadan sehingga mencetuskan kebimbangan ramai mengenai penularan Covid-19.

Katanya, aduan itu akan dibawa ke dalam mesyuarat bersama Jawatankuasa Covid-19 dan pihak berkuasa tempatan (PBT) untuk tindakan lanjut bagi menentukan pembatalan penganjuran bazar Ramadan di negeri ini.

“Pengunjung bersesak-sesak di bazar sehingga boleh berlanggar bahu. Tiada penjarakan sosial seperti yang telah diarahkan,” katanya.

Beliau memberi amaran jika orang ramai masih enggan mematuhi SOP ketika membeli makanan, kerajaan negeri akan menilai semula untuk membatalkan bazar Ramadan.

Sulaiman berkata, kerajaan menyedari masalah dihadapi peniaha yang terkezan akibat pandemik Covid-19 dan bersetuju membenarkan pembukaan bazar Ramadan.

“Tetapi rakyat perlu memainkan peranan untuk memastikan penularan Covid-19 dapat dikawal. Di Kelantan, bazar Ramadan tidak dibenarkan. Di Melaka, saya benarkan sebab saya sayangkan rakyat terutama golongan peniaga.

“Kita nak bantu mereka. Dalam mesyuarat nanti kita akan perhalusi, mungkin kita akan tukarkan pihak penganjur dengan mereka yang dapat menguruskan bazar lebih baik, tidak kiralah menambah jumlah pekerja atau anggota Rela untuk memastikan pematuhan SOP,” katanya.

Semalam, tular video keadaan bazar Ramadan di Taman Rambai Jaya di kawasan Dewan Undangan Negeri (DUN) Paya Rumput dipenuhi pengunjung tanpa mematuhi SOP.